Dr Mahathir persoal mengapa penyelesaian pampasan kepada Apandi dirahsiakan

Bekas perdana menteri Dr Mahathir Mohamad hari ini mempersoalkan mengapa terma penyelesaian membabitkan pampasan antara kerajaan dan bekas peguam negara Apandi Ali dalam kes samannya perlu dirahsiakan.Mahathir berkata beliau sebagai defendan dalam kes saman itu dan seluruh rakyat Malaysia berhak untuk mengetahui selain turut menyatakan rasa terkejut apabila kes saman itu diselesaikan di luar mahkamah.“Saya tidak pun dimaklum tentang terma penyelesaian walaupun saya merupakan saksi utama. Terma penyelesaian juga dirahsiakan,” kata pengerusi Pejuang itu dalam satu kenyataan hari ini.“Saya tidak faham kenapa terma penyelesaian harus dirahsia dari saya serta rakyat. “Rakyat berhak tahu. Lebih-lebih lagi jika ianya melibatkan pampasan,” katanya dan menegaskan tindakan menamatkan perkhidmatan Apandi mengikut prosedur berlandaskan undang-undang.Mahathir juga berkata Peguam Negara Idrus Harun juga memaklumkan kepadanya proses yang dijalankan dalam tindakan itu mengikut peruntukan undang-undang ketika beliau memberi keterangan berhubung kes saman itu.Dalam pada itu, Mahathir menegaskan tindakan itu diambil kerana beliau merasakan Apandi tidak dapat bertindak bebas sebagai peguam negara berikutan bekas peguam negara itu merupakan peguam Umno sejak sekian lama.“Dia tidak mungkin dapat berlaku adil dalam siasatan terhadap 1MDB dan salahlaku Najib Razak. “Malahan dia telah kata bahawa Najib tidak bersalah kerana kononnya tiada kes, sebelum apa-apa tindakan siasatan dibuat.“Sikap berat sebelah Apandi ini terbukti apabila Najib didapati bersalah oleh hakim Mahkamah Tinggi dan Rayuan dan dijatuhkan hukuman penjara 12 tahun serta denda RM210 juta.”Pada Oktober 2020, Apandi memfailkan saman menamakan Mahathir dan kerajaan, masing-masing sebagai defendan pertama dan kedua, memohon antara lain pengisytiharan penamatan kontraknya sebagai peguam negara yang dibuat oleh bekas perdana menteri itu sebagai tidak sah.Dalam pernyataan tuntutan, Apandi menuntut perisytiharan Mahathir menyalahgunakan kedudukannya dan mendorong berlakunya pelanggaran kontrak antara beliau dan kerajaan Malaysia.Apandi juga memohon pengisytiharan wujud kegagalan pematuhan terhadap Perkara 145 Perlembagaan Persekutuan dalam pemecatannya dan pemecatannya sebagai peguam negara adalah tidak mengikut undang-undang, dan oleh itu tidak sah.Menurut Mahathir, kerajaan tidak sepatutnya tunduk terhadap tuntutan yang dibuat oleh Apandi selain mempersoalkan mengapa pampasan perlu dibayar jika tindakan kerajaan mengikut undang-undang.“Saya berpendapat penyelesaian memberi pampasan besar itu untuk seorang yang gagal melaksanakan tanggungjawab dengan baik adalah amat dikesali di waktu mana sekalipun.“Saya tidak mengaku salah dan bersedia untuk tuntutan Apandi diadili di mahkamah,” kata Mahathir.Pada 13 April lalu media melaporkan saman yang difailkan Apandi terhadap Mahathir dan kerajaan Malaysia berhubung penamatan kontraknya sebagai peguam negara diselesaikan secara baik di Mahkamah Tinggi.Bagaimanapun, menurut peguam Apandi, terma-terma penyelesaian tidak boleh didedahkan.


Apabila Muhyiddin meledak

Jarang sekali kita melihat Muhyiddin Yassin secara terbuka menggelarkan seseorang itu sebagai gagal. Sebelum ini, dia hanya melemparkan label itu kepada Najib susulan skandal 1MDB. Namun, semalam Muhyiddin meledak apabila secara berterus-terang beliau menyifatkan Ismail Sabri Yaakob sebagai perdana menteri yang gagal menguruskan ekonomi dan negara. Semua orang bersetuju dengan pandangan Muhyiddin itu. Memang betul ekonomi negara dalam keadaan kronik, harga barang melambung dan nilai ringgit pada masa yang sama menjunam teruk tetapi Ismail tidak berbuat apa-apa untuk menyelesaikan masalah ini. Hakikatnya, Muhyiddin memperkatakan sesuatu yang realiti. Tetapi apa yang menarik untuk dikupas ialah kenapa beliau memilih waktu sekarang untuk meledak? Sebenarnya Muhyiddin sedang mempersiapkan partinya untuk bertempur, beliau mahu memberikan mood perang kepada partinya. Ini kerana beliau tahu bahawa Kluster Mahkamah yang mengawal Umno sedang menekan Ismail untuk membubarkan Parlimen. Beliau juga tahu, Ismail tidak akan mampu bertahan lama dengan tekanan tersebut. Ertinya, pilihan raya umum (PRU) sudah terlalu dekat, tak kisahlah sama ada akhir tahun ini atau tahun depan. Jadi, suka tak suka, beliau perlu berdepan dengan Ismail dan Umno dalam PRU sebagai lawan.
Pada masa yang sama, Muhyiddin sedar bahawa penerimaan rakyat terhadap Ismail amat buruk. Jika benar hanya 35% sahaja rakyat Malaysia yang berpuas hati dengan prestasi Ismail sebagaimana didedahkan Muhyiddin semalam – maka, BN perlu menimbangkan semula kewajaran menjadikan naib presiden Umno itu sebagai poster boy untuk PRU15. Malah, jika dibuat perbandingan, rating Najib pada April 2018 iaitu sebulan sebelum PRU14 lebih tinggi dari Ismail iaitu 38% – tetapi akhirnya BN tetap tersungkur. Dalam hal ini, apabila beliau memilih untuk meledak semalam - Muhyiddin sebenarnya ingin memberi mesej yang jelas kepada seluruh rakyat Malaysia bahawa dia tiada kena mengena dengan kegagalan Ismail atau dengan kata lain – Muhyiddin tidak mahu dikaitkan dengan Ismail Sabri, baik dalam aspek pengurusan negara mahupun dalam soal kegagalan penggantinya itu menepati janji. Tapi, Ismail tampil membalas dengan berkata jika dia gagal sebagai perdana menteri, Muhyiddin juga turut sama gagal sebagai pengerusi Majlis Pemulihan Negara (MPN). Salah!!! Itu salah sama sekali. Ismail tidak boleh menggunakan logik sebegitu untuk menghina pemikiran rakyat Malaysia. Hakikatnya, sebagai Pengerusi MPN, Muhyiddin tidak mempunyai kuasa eksekutif. MPN hanya membuat cadangan kepada jemaah menteri yang dipengerusikan Ismail dan sebagaimana ditegaskan Muhyiddin semalam, Ismail tidak ambil peduli pun kepada banyak cadangan yang dibuat MPN. Selain itu, langkah Muhyiddin mengkritik perdana menteri secara terbuka semalam juga bertujuan untuk memaklumkan kepada para menteri Bersatu yang adalah dalam Kabinet dan juga rakan gabungan dalam Perikatan Nasional bahawa inilah masanya untuk menyisih daripada Ismail jika mahu menang PRU15. Tentunya sangat janggal untuk mereka terus menyokong Ismail tetapi kemudian mengkritik dalam kempen pilihan raya. Jelas, Muhyiddin sedang mempersiapkan partinya untuk bertempur. Apa pun, mesej yang paling jelas yang mahu disampaikan Muhyiddin adalah kepada Ismail sendiri. Beliau mahu Ismail tahu bahawa Bersatu tidak akan memberi talian hayat kepadanya untuk keluar daripada tekanan kluster mahkamah. Bagi Muhyiddin, jika kluster mahkamah mahukan PRU diadakan tahun ini – dia dan 29 ahli Parlimen Bersatu akan berbuat hal yang sama.
Muhyiddin tahu dia perlu bertindak pada waktu yang tepat. Buktinya walaupun Muhyiddin telah mengkritik Ismail secara terbuka, tiada seorang pun pemimpin Umno yang tampil mempertahankan Ismail dalam tempoh 24 jam. Facebook Najib juga diam. Sebelum ini, ia akan menyerang balas Muhyiddin hanya berselang beberapa minit selepas Muhyiddin berkata sesuatu.
Tetapi kini, Facebook Najib yang diisytiharkan sebagai suara Umno oleh Zahid cuma kaku, diam membisu. Tapi jangan salah faham. Orang Umno masih kekal benci Muhyiddin tetapi mereka kini lebih bencikan Ismail. Syahril Ghazali adalah pembaca MalaysiaNow.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Pemimpin DAP gesa kerajaan Sarawak telus berhubung kerugian Serba Dinamik

Ahli Parlimen Bandar Kuching Dr Kelvin Yii hari ini menggesa kerajaan Sarawak mendedahkan status berhubung kerugian yang dialami perbendaharaan negeri, dan syarikat berkaitan kerajaan (GLC) dan badan korporat susulan keputusan mahkamah membenarkan pencairan aset Serba Dinamik Holdings Bhd selepas menanggung hutang sebanyak RM5 bilion.
Yii yang merupakan ketua Pemuda DAP berkata keputusan Mahkamah Tinggi membenarkan petisyen yang dikemukakan oleh enam institusi kewangan untuk mencairkan aset Serba Dinamik dan tiga anak syarikatnya – Serba Dinamik International Ltd, Serba Dinamik Sdn Bhd dan Serba Dinamik Group Bhd – sangat membimbangkan kerana kerajaan Sarawak mempunyai kepentingan dalam syarikat itu.
“Berdasarkan Laporan Intergrasi 2021, setiausaha kewangan negeri merupakan pemegang saham kedua terbesar berjumlah 159.5 juta dan 36 juta waran saham manakala Bintulu Development Authority (BDA),badan berkait kerajaan pula merupakan pemegang saham ke 12 terbesar iaitu sebanyak 21 juta dan 6 juta waran saham,” katanya.
"Ini bermakna, sekitar 30% pegangan saham syarikat dimiliki oleh badan berkaitan kerajaan Sarawak."
Dalam satu kenyataan, Yii berkata beliau membangkitkan isu tersebut pada Mei 2022, namun Timbalan Premier Douglas Uggah Embas dalam jawapan balas di Dewan Undangan Negeri (DUN) mengatakan “syarikat terbabit hanya mengalami kerugian untuk sementara  atau tempoh waktu singkat sahaja”.
Beliau berkata Uggah turut berkata syarikat itu sedang meneliti pelan pemulihan dan penstrukturan semula, namun tidak menjelaskan jumlah pelaburan kerajaan Sarawak di dalam syarikat dan jumlah kebarangkalian kerugian yang dialami.
"Kurang daripada setahun kemudian, kita menyaksikan Mahkamah Tinggi membenarkan pencairan aset syarikat dan hutang syarikat melumpuhkan syarikat terbabit," katanya.
Yii menggesa kerajaan negeri menjelaskan pelan khusus sekiranya ada bagi menjaga kepentingan Sarawak dan apakah langkah pemulihan jelas di dalam mengembalikan kerugian besar dana awam Sarawak tersebut.
"Kerajaan negeri Sarawak harus memastikan ketelusan segala pelaburan kerajaan dan badan berkaitan kerajaan seperti PETROS, DBBOS dan sebagainya pada masa hadapan.
“Urus tadbir dan tata kelola yang telus dan jujur harus menjadi perkara pokok kerajaan bagi menjamin kelangsungan masa depan Sarawak dan anak Sarawak sentiasa dilindungi,” katanya.


Belasungkawa Salleh Ben Joned

Seingat saya, pernah bertemu dengan Salleh ben Joned dua kali semasa arwah masih hidup.Sekali di luar Skoob Books (ketika itu masih terletak di Bangsar), dan kali kedua di The Actors Studio (ketika itu masih di bawah Dataran Merdeka).Kedua-dua pertemuan itu tidaklah lama.Kalau boleh memutar masa, ingin saya berlama dengan beliau.Tetapi Salleh sudah tiada. Beliau meninggal dunia pada 29 Oktober yang lalu.Saya belum begitu mengenali karya-karya beliau tentunya.Ini kerana mungkin Salleh menulis lebih banyak dalam bahasa Inggeris, dan pertemuan dua kali itu; Salleh seperti biasanya menonjolkan sifat gila-gilanya yang mungkin sedikit mengejutkan saya.Kadang juga dia seakan terlebih celupar.Ketika itu saya di tahun pertama Universiti Malaya, masih mentah dan cara fikir saya sedang dibentuk oleh macam-macam penelaahan.Justeru, pertemuan-pertemuan singkat dengan Salleh itu terasa menjauhkan, berbanding mendekatkan.Mana mungkin misalnya melupakan kartu nama Salleh yang tertera: Angkasawan Negara.Waktu itu tentu Sheikh Muszaphar Shukor belum pun lagi melihat bulan dari angkasa raya.Akan tetapi, Amir Muhammad, Kathy Rowland dan Rosihan Zain paling selalu mendorong saya membaca tulisan Salleh.Menurut mereka karya-karya Salleh semacam nakal, dan juga provokatif.Salleh Ben Joned semasa penggambaran filem The Big Durian arahan Amir Muhammad. Gambar: Blog Salleh Ben Joned.Saya barulah mengenal perkataan “provokatif” di rangsang sari (blurb) buku novelis China bernama Su Tong.Perkataan itu menurut saya segar, malah merupakan satu definisi penting dalam hidup selaku pengarang yang baru bertatih; dan kata itu kelihatannya adalah kuasa.Jika provokasi itu kuasa, maka saya melihat semangat dan pendekatan provokatif yang sama pada guru saya, Cikgu Shahnon Ahmad.Lama-kelamaan kata provokatif itu menjadi kecintaan saya.Maka apabila semakin ramai orang memerihalkan tentang arwah Salleh ben Joned yang miang, esentrik dan kuat bermain-main; semakin saya percaya Salleh ini ada kuasa.Ini kerana beliau seorang provokatif.Demikian provokatif, Sasterawan Negara Muhammad Haji Salleh pernah menggambarkan Salleh sebagai seorang pengarang yang “traumatizing to the Malays” kerana usik acah Salleh terhadap gagasan ketuanan Melayu.Usik sakat dan acah ejek ini misalnya dapat ditemukan dalam buku beliau Adam’s Dream (2007).Akan tetapi pada waktu itu sanggahan-sanggahan kepada ketuanan Melayu belum menarik buat saya yang menggelumangi sastera Melayu, tidak begitu fasih berbahasa Inggeris; dan sedang belajar di Fakulti Syariah, Universiti Malaya.Kritikan atau kejujuran Muhammad Haji Salleh mengenai puisi-puisi bahasa Melayu Salleh ben Joned – bahawa ia menakutkan Melayu – seperti termuat dalam kumpulan puisi beliau “Sajak-Sajak Salleh” mengakibatkan Salleh semacam merajuk.Namun, puisi-puisi mudah Salleh (yang tujuannya untuk dideklamasikan berbanding untuk dihayati dan dibisik-bisik ala Khalil Gibran sebelum lena malam hari) yang mengacum golongan politisyen begitu menghiburkan.Saya serta merta jatuh cinta dengan karya Salleh ben Joned.Tambahan pula kata provokasi itu kekal dalam ingatan saya.Kerana provokatif itu adalah kuasa.Salleh menulis misalnya puisi “In Praise of Kemunting” dengan penuh gelak ketawa:[Kemut…err…Sorry, Kemunting wastruly a place for the likes of me.Now (it’s now or never, baby!),I know what those stark lettersreally stand for.ISA, brader, does not stand forwhat everyone thinks it does.No, no. Internal Security Act, my foot!The Maha Moron, under whose regimeI was sent to Kemunting didn’t have a clueof what ISA really stands for.ISA actually stands forInner Satisfaction Act(Inner via the outer lah!)]Salleh juga bermain-main dengan kuasanya – tetapi penuh gaya – dalam puisi beliau “Spermatic Politics or Bugger It!” yang mana menyorot arus reformasi.Dalam penuh imbangan, Salleh tidak mesti mengangkat tokoh politik tersebut, tetapi turut menghempasnya:[Being embraced as a Western darlingIs a sweet fate not to be lightly borne.In my soul and Abim ghost’s still haunting;And my mind is somewhat sadly tornBetween the lure of my flashy ArmaniAnd some stale lore in my treacherous memory.Don’t cry for me, Anwaristas!]Kritikan atau kejujuran Muhammad Haji Salleh mengenai puisi-puisi bahasa Melayu Salleh ben Joned – bahawa ia menakutkan Melayu – seperti termuat dalam kumpulan puisi beliau “Sajak-Sajak Salleh” mengakibatkan Salleh semacam merajuk.Beliau membuat keputusan berhenti mengarang dalam bahasa Melayu. Kata Salleh; “If with just one book, my first, I’ve traumatised the Malay writers, I wonder what the next one will do!”Sayang sekali Salleh berhenti mengarang dalam bahasa Melayu.Puisi-puisi yang beliau karangkan dalam bahasa kebangsaan itu sangat indah, halus, penuh pilin kias dan imej yang sungguh berkuasa di sebalik mesej dan tema yang sarat provokasi.Antara puisi beliau yang paling gila indah adalah “Selendang Maut 1”. Bait puisi tersebut seperti suatu tarian mempersonakan yang dipersembahkan kepada Raja Siam:[Tilik dan cium warnanya, tilik;tilik dan cium urat-benangnya, cium:merah padam seperti marah maluku,tajam milu seperti pedih hempeduku.Sutera dara yang kucelupdalam air madu Tanah Serendah;selenang cindai yang ditenunisteri yang setia pada sumpah.]Menurut saya, puisi-puisi Melayu Salleh ben Joned yang segugus itu mengatasi – semua – kekuatan puisi Muhammad Haji Salleh malah Salleh bahkan menurut saya meninggalkan Usman Awang sebagai penyair romantik Melayu.Selain karya kreatif yang luar biasa, baik untuk dijeritkan di pentas atau dibisik dalam hati Salleh juga adalah seorang esais yang berwibawa.Kebanyakan rencana garapan Salleh ini adalah menerusi kolum sastera beliau di New Straits Times.Ada sebuah artikel beliau yang pernah menjadi panduan buat saya, apabila karya-karya saya bertalu-talu diharamkan oleh pentadbiran Najib Razak dan Ahmad Zahid Hamidi.Tulisan Salleh itu bertajuk “Religion and Creative Freedom” yang terbit pada 17 November 1993.Salleh dengan tegas menyatakan penyair mempunyai wewenang dan keutuhan untuk berkarya:[As for the poet, he should always listen to the voice of his artistic conscience: that “other voice” Octavio Paz talks of which affirms unity in diversity and sings the song of concord that transcends conflicts of doctrine. Poetry, like other forms of literature, can only perform its proper function in a state of creative freedom…)Perenggan dalam tulisan Salleh itu benar-benar membangkitkan rasa perlawanan saya untuk membawa empat buah buku saya yang diharamkan itu ke Mahkamah.Empat buah buku diangkat larangannya. Buku yang lain tidak sempat saya bawakan ke Mahkamah Keadilan kerana luput waktu wartanya.Terima kasih Salleh.Terima kasih kerana menghiasi sastera negara ini dengan kenakalan dan gila-gilamu itu.Kamu satu-satunya. Hanya kamu. Selamat jalan Salleh ben Joned.Selamat jalan dengan provokasi, dan dengan kuasa.Saya hanya ingin mengungkap kembali serangkap catatan Usman Awang yang beliau tinggalkan di halaman awal buku Salam Benua yang dihadiahkan kepadamu dulu.Nota itu adalah diri kamu, dan kerana itu kamu akan kekal berkuasa buat beberapa lama.[Saudaraku Salleh Ben Jonedmerah ini darah Jebat.Ada seribu macam AMOKdan kita pilih salah satu!]


Kes baru Covid-19 lepasi 5,000

Malaysia merekodkan kes baru sebanyak 5,071 kes menjadikan kes keseluruhan Covid-19 meningkat sebanyak 2,481,339 kes.5,372 pesakit juga direkodkan sembuh, menjadikan jumlah keseluruhan pesakit sembuh sebanyak 2,385,432.Dalam pada itu, kes yang memerlukan rawatan di unit rawatan rapi (ICU) adalah sebanyak 557 kes di mana 498 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 300 kes di mana 207 adalah kes Covid-19.Dari 5,071 kes harian yang dilaporkan pada hari ini, 121 kes (2.4%) adalah daripada Kategori Tiga, Empat, dan Lima, dan 4,950 kes (97.6%) lagi adalah terdiri daripada Kategori Satu dan Dua.


Angka korban gempa meningkat 268 orang, Jokowi ikrar bantu mangsa

Presiden Indonesia Joko Widodo pada Selasa melawat bandar Cugenang di daerah Cianjur, lokasi pusat gempa bumi berukuran 5.6 pada skala Richter yang mengorbankan 268 orang.
Beliau mengarahkan agensi mencari dan menyelamat untuk memindah dan mencari mangsa yang tertimbus akibat tanah runtuh.
Presiden Indonesia itu turut berikrar membantu daerah berkenaan untuk membina semula infrastruktur selain mengucapkan takziah kepada keluarga mangsa yang terkorban dan mereka yang terjejas dalam bencana pada Isnin di wilayah Jawa Barat itu.
Mangsa akan menerima maksimum 50 juta rupiah setiap seorang untuk membaiki rumah mereka yang rosak, kata Joko Widodo yang lebih dikenali sebagai Jokowi, selepas melawat pusat perlindungan yang menempatkan ratusan orang yang kehilangan tempat tinggal.
Menurut kenyataan akhbar, Jokowi meninjau kawasan yang terjejas selain bertemu dengan masyarakat tempatan.
Beliau diiringi Menteri Penyelaras Pembangunan Manusia dan Kebudayaan Muhadjir Effendy dan Gabenor Jawa Barat Ridwan Kamil.
Sementara itu, Ketua Badan Pengurusan Bencana Nasional (BNPB) Indonesia Suharyanto dalam taklimat maya berkata selain 268 kematian terdapat 1,083 orang cedera dan 151 masih hilang berdasarkan data yang dikumpul setakat 5 petang waktu tempatan.
Lebih 56,362 orang ditempatkan di pusat pemindahan selepas 21,282 rumah rosak termasuk kira-kira 6,570 yang runtuh.
Kedutaan Malaysia di Jakarta dan Pusat Penyelarasan Bantuan Kemanusiaan Mengenai Pengurusan Bencana ASEAN (Pusat AHA) merakamkan ucapan takziah kepada waris mangsa yang terkorban dan mereka yang terjejas.
Pusat AHA turut menawarkan bantuan kepada BNPB dan mengesahkan kesediaannya untuk menyokong pihak berkuasa.
Sistem pemantauan dan tindak balas bencana pusat itu menganggarkan 3.29 juta orang, 981,500 isi rumah dan infrastruktur bernilai AS$12.2 bilion rosak akibat gempa itu, menurut AHA dalam kemas kini terkininya.


Bersediakah Malaysia tinggalkan arang batu untuk janakuasa elektrik?

Sudah berdekad lamanya, Malaysia bergantung kepada sumber arang batu untuk menjana elektrik di seluruh negara.Sehingga tahun 2020, hampir 66% janakuasa elektrik di Semenanjung Malaysia oleh Tenaga Nasional Berhad (TNB) adalah daripada sumber arang batu yang diimport sepenuhnya.Malaysia membeli sebahagian besar keperluannya dari Indonesia (63%), Australia (24%), Rusia (11%), dan Afrika Selatan (2%).Kebergantungan ini sedikit sebanyak memberikan impak kepada sektor ekonomi, alam sekitar dan berupaya mempengaruhi nilai matawang Ringgit.Sedangkan, Malaysia turut dikenali sebagai satu negara yang kaya dengan sumber semulajadi dengan taburan hujan tahunan yang tinggi dan tenaga suria yang melimpah ruah.Seorang pakar alam sekitar, Andrew Sebastian percaya, sumber-sumber semulajadi tersebut perlu dimanfaatkan sepenuhnya untuk memperkasa dasar tenaga negara demi kelangsungan masa hadapan.“Menggunakan tenaga yang boleh diperbaharui dan mempunyai perancangan yang jelas serta memberi insentif kepada pemaju dan kerajaan tempatan dalam menggalakkan penggunaan tenaga ini adalah sesuatu yang kita tidak boleh elakkan pada masa hadapan,” katanya kepada MalaysiaNow.Difahamkan, bagi tahun 2021 hingga 2030 TNB akan mengimport arang batu sebanyak 374 juta tan metrik yang bernilai RM150 billion.Meskipun, kerajaan sudah menyatakan pendirian untuk tidak lagi membina loji jana kuasa arang batu yang baru, namun nilai import tersebut bakal menyaksikan impak besar terutamanya kepada alam sekitar dan perbelanjaan negara.Perdana Menteri Ismail Sabri Yaakob berkata baru-baru ini keputusan itu dibuat bagi memberi tumpuan kepada penjanaan elektrik yang lebih bersih dan mesra alam.Katanya, ini membolehkan Malaysia menjadi negara neutral karbon seawal tahun 2050.Bagaimanapun, Sebastian berkata Malaysia masih perlu mempertimbangkan kesan penggunaan arang batu sedia ada.Katanya, kerajaan dan pihak berkepentingan harus menerima hakikat bahawa penjanaan kuasa elektrik arang batu menyebabkan perlepasan gas rumah hijau dan ia menyumbang kepada perubahan iklim.“Bukan sahaja kepada negara tetapi juga di peringkat global.“Jadi, ini satu perkara yang perlu dipandang serius memandangkan kita mempunyai komitmen di peringkat antarabangsa untuk memastikan pelepasan gas rumah hijau terkawal,” katanya.Harga arang batu meningkatArang batu dan gas asli digunakan untuk menjana hampir 93% elektrik di Semenanjung Malaysia.Berdasarkan statistik oleh Suruhanjaya Tenaga Malaysia, terdapat 47 stesen janakuasa di Semenanjung Malaysia dengan enam loji janakuasa arang batu, 14 loji janakuasa solar berskala besar, 16 loji janakuasa turbin gas dan 11 loji janakuasa hidro.Sehingga kini, harga arang batu global meningkat tinggi, satu keadaan yang memberikan tekanan ke atas industri penjanaan tenaga di negara.Harga arang batu mencatatkan harga tertinggi pada AS$270 satu tan pada Oktober 2021 dan berada pada AS$203 satu tan setakat 10 Januari 2022.Perkembangan itu berlaku ketika permintaan terhadap arang batu mencecah paras tertinggi pada 2021 namun bekalannya masih terhad.Mengulas lanjut, Sebastian berkata, disebabkab kebergantungan ekonomi kepada minyak mentah, negara tidak mempunyai banyak kilang arang batu untuk memenuhi keperluan tenaga nasional.Malah, katanya, jumlah pelaburan tenaga yang boleh diperbaharui pula sangat kecil.“Ini adalah kelemahan terbesar dalam dasar tenaga Malaysia. Ini adalah satu kelompongan yang perlu kita atasi kerana dunia sedang bergerak ke arah rendah karbon dan beralih daripada kebergantungan kepada minyak mentah.“Malaysia yang tidak lagi bersedia akan menerima kesannya dari segi sosioekonomi.”Katanya, berdasarkan laporan yang dikeluarkan pada tahun 2017, tenaga yang boleh diperbaharui hanya mewakili 3.5% daripada campuran penjanaan elektrik negara.Atas sebab itu, Sebastian menegaskan, Malaysia perlu menyediakan satu perubahan besar dalam penjanaan tenaga boleh diperbaharui sebagai satu cara untuk negara terus maju ke hadapan.


Tindakan tarik balik permohonan semakan kes Batu Puteh tak wajar, kata peguam negara

Tindakan menarik balik dua permohonan semakan terhadap keputusan kes kedaulatan Batu Puteh, Batuan Tengah dan Tubir Selatan adalah tidak teratur dan tidak wajar, kata Peguam Negara Idrus Harun.
Menerusi kenyataan media hari ini, Idrus berkata Laporan Pasukan Petugas Khas Semakan Undang-undang berkaitan kes itu dibentangkan di Mesyuarat Jemaah Menteri pada 11 Januari lepas.
“Berdasarkan kepada keputusan Mesyuarat Jemaah Menteri bertarikh 11 Januari tersebut, kerajaan berpendapat bahawa tindakan untuk menarik balik kedua-dua Permohonan Semakan ke atas keputusan kes Sovereignty over Pedra Branca/Pulau Batu Puteh, Middle Rocks/Batuan Tengah and South Ledge/Tubir Selatan (Malaysia/Singapura) dan Permintaan Tafsiran ke atas keputusan yang sama adalah tidak teratur dan tidak wajar,” katanya.
Bagaimanapun, Idrus berkata kerajaan menghormati keputusan Mahkamah Keadilan Antarabangsa (ICJ) terhadap kes itu yang diputuskan pada 23 Mei 2008.
"Jabatan Peguam Negara sedang mengkaji syor-syor yang dibuat oleh Pasukan Petugas Khas itu termasuk isu berkaitan dengan tort misfeasans (tort of misfeasance in public office) dan akan mengambil tindakan yang perlu bagi melaksanakan keputusan yang dibuat oleh Jemaah Menteri.
"Isu Batu Puteh merupakan isu yang sangat penting kerana ia melibatkan kepentingan strategik dan kedaulatan negara. Dalam hal ini, kerajaan akan terus memastikan kepentingan dan kedaulatan Malaysia sentiasa dilindungi dan terpelihara," kata Idrus.
Pada 3 Februari 2017, kerajaan Malaysia memfailkan permohonan bagi semakan terhadap keputusan ICJ pada 23 Mei 2008 yang memutuskan bahawa Singapura mempunyai hak kedaulatan terhadap Batu Puteh manakala Malaysia mempunyai hak kedaulatan terhadap Terumbu Karang Tengah.
Bagaimanapun pada 2018, kerajaan Pakatan Harapan (PH) di bawah pimpinan Perdana Menteri Tun Dr Mahathir Mohamad menarik balik permohonan semakan tersebut sebelum kes itu dijadualkan didengar pada 11 Jun 2018 di ICJ.
Pada 14 Disember lepas, Perdana Menteri Anwar Ibrahim mahu isu tuntutan Batu Puteh dikaji semula supaya rundingan segera dan lebih bermakna dapat diadakan dengan Singapura.


PN tidak gentar Undi18, kata Muhyiddin

Kerajaan Perikatan Nasional (PN) tidak gentar mengenai pelaksanaan pendaftaran pemilih automatik dan mengundi pada usia 18 tahun (Undi18) malah mahu Suruhanjaya Pilihan Raya (SPR) mempercepatkan pelaksanaan proses itu.Perdana Menteri Muhyiddin Yassin, bagaimanapun, berkata beliau telah menerima penjelasan daripada Pengerusi SPR Abdul Ghani Salleh baru-baru ini mengenai penangguhan pelaksanaan proses itu.Membidas dakwaan sesetengah pihak kononnya PN mempunyai kaitan dengan penangguhan pelaksanaan proses berkenaan, Muhyiddin berkata keputusan tersebut dibuat oleh badan bebas itu sendiri setelah mengambil kira pelbagai aspek pelaksanaannya.“Ini bukan mengenai kerajaan PN. Ia adalah tentang suruhanjaya yang kami sokong. Apa juga usaha mereka (SPR) untuk selesaikan kerja-kerja mereka, kita bantu. Tetapi keupayaan dalam situasi pandemik dan sebagainya, tidak boleh buat begitu (laksanakan pendaftaran automatik dan Undi18).“Oleh itu, saya menerima penjelasan SPR. Kita tidak boleh debat tentang isu itu (pelaksanaan), jadi kalau boleh, segerakan,” kata ahli Parlimen Pagoh itu pada sidang media selepas merasmikan Zon Ekonomi Khas Pagoh fasa pertama, hari ini.Muhyiddin menjelaskan beliau juga ada bertanyakan kepada SPR sama ada pelaksanaan itu boleh dipercepatkan dari tarikh yang diberikan SPR iaitu seawal 1 September 2022.“(SPR kata) Kalau boleh September (2022), itu pun paling cepat. (Saya tanya) kalau boleh September tahun ni? Dia kata tak boleh. Habis nak paksa macam mana.“Jadi kita semua emosi mengenainya…ia bukan mengenai kerajaan PN takut kepada orang muda. Nanti daftar, lepas itu tak sokong PN. Saya percaya sebahagian besar anak muda ini menyokong kerajaan…jadi lagi cepat lagi bagus.“Tapi nak buat macam mana. Ini soal yang berbangkit…jadi kita perlu realistik mengenainya, tak perlu politik sangat. Biar kita lihat bagaimana SPR boleh melaksanakan tanggungjawabnya,” kata Muhyiddin yang juga ahli Dewan Undangan Negeri (Adun) Gambir.Sambil menekankan keputusan itu diputuskan sendiri SPR, beliau berkata badan bebas itu ada menjelaskan bahawa mereka tidak mampu melaksanakannya dalam masa terdekat memandangkan pelbagai aspek harus diambil kira dan melibatkan pelbagai agensi termasuk Jabatan Pendaftaran Negara (JPN).“Dia (Pengerusi) menerangkan, keupayaan untuk melaksanakannya bukan sahaja datang dari SPR, tetapi juga badan-badan lain. (Contohnya) Jabatan Pendaftaran Negara…kalau nak didaftarkan secara automatik, kena semak kad pengenalan, dia (pemilih) punya alamat…jadi ini kerja-kerja yang besar, melibatkan jutaan pengundi baharu, jadi saya tak boleh pertikaikan,” katanya.Perdana menteri berkata demikian ketika mengulas mengenai sama ada keputusan SPR itu adalah satu keputusan yang relevan.Kelmarin, SPR dalam satu kenyataan mengumumkan pendaftaran pemilih automatik dan Undi18, dijangka hanya boleh dilaksanakan selepas 1 September 2022.Keputusan itu menimbulkan pelbagai reaksi masyarakat dan parti politik yang kebanyakannya tidak bersetuju dengan langkah tersebut.


Akta perlu fokus hanya kepada ahli Parlimen yang tinggalkan parti, kata Muhyiddin

Akta Anti Lompat Parti (AHL) yang hendak diluluskan perlu bersikap adil kepada ahli-ahli Parlimen yang dipilih oleh rakyat sekiranya ia membabitkan definisi pemecatan ahli Parlimen daripada parti politik, kata Ahli Parlimen Pagoh Muhyiddin Yassin.Pengerusi Perikatan Nasional (PN) Muhyiddin Yassin itu berkata, definisi yang terlalu luas dalam draf undang-undang itu boleh disalahguna oleh kerajaan pada masa depan untuk menafikan hak wakil rakyat.“Pindaan kepada Perkara 10 Perlembagaan Persekutuan mestilah jelas maksudnya, iaitu sekatan hanya kepada ahli Parlimen yang merupakan ahli sebuah parti politik untuk meninggalkan partinya.“Pindaan ini tidak boleh merangkumi perkara-perkara lain. Ia boleh dikira menyekat kebebasan berpersatuan ahli Parlimen dan ahli Dewan Undangan Negeri,” katanya ketika membahaskan bacaan kedua Rang Undang-Undang Perlembagaan (Pindaan) pada sidang khas Dewan Rakyat hari ini.Muhyiddin yang juga bekas perdana menteri berkata, beliau tidak bersetuju ahli Parlimen yang dipecat dikira sebagai lompat parti.“Tidak ada ruang untuk ahli Parlimen ini mencabar keputusan partinya di mahkamah kerana adanya ouster clause dalam Seksyen 18C Akta Pertubuhan 1966.“Rayuan hanya boleh dibuat kepada Majlis Tertinggi parti yang hanya dikawal pemimpin parti. Adakah ini adil?” soalnya.Terdahulu, Menteri di Jabatan Perdana Menteri (Undang-Undang), Wan Junaidi Tuanku Jaafar memaklumkan, mesyuarat antara perdana menteri dan Pakatan Harapan hari ini menentukan pindaan tersebut tertakluk kepada pengkhususan berhubung larangan ahli Dewan Rakyat bertukar parti, cadangan memansuhkan perkara 48(6) Perlembagaan Persekutuan dan penggubalan undang-undang khusus berkaitan larangan ahli Parlimen bertukar parti.Semalam, kerajaan bersetuju untuk menubuhkan suatu jawatankuasa pilihan khas ditubuhkan dengan keahlian pihak-pihak berkepentingan bagi meneliti peruntukan terbaik untuk akta tersebut.Dalam pada itu, Dr Mahathir Mohamad (Pejuang-Langkawi) berkata keadaan tertentu memerlukan lompatan dilakukan apabila tiada parti yang mendapat majoriti mudah dalam pilihan raya.“Ini bukan acara lompat kalau keputusan itu dibuat oleh parti dan bukan individu yang berkemungkinan dilantik sebagai menteri.“Semua ini perlu dikaji jawatankuasa pilihan khas supaya hak asasi rakyat Malaysia menyertai mana-mana persatuan tidak diganggu kerajaan,” katanya.Dalam pada itu Anthony Loke (PH-Seremban) berkata, pihak pembangkang bersetuju untuk merujuk penggubalan itu kepada jawatankuasa pilihan khas bagi membolehkan ahli Parlimen yang meletak jawatan daripada parti mereka untuk bertanding semula.“Kita rasa dalam semangat pindaan kali ini, kebebasan perlu dikembalikan pada rakyat.“Mana-mana ahli Parlimen yang meletakkan jawatan bebas bertanding semula,” katanya.Pada ketika ini terdapat undang-undang yang melarang ahli Parlimen untuk bertanding selama lima tahun sekiranya meletakkan jawatan.


Kerajaan, pembangkang setuju tidak perlu MoU baru, kata PM

Kerajaan dan pembangkang bersetuju bahawa perjanjian bertulis yang baru bagi menggantikan Memorandum Persefahaman (MoU) Transformasi dan Kestabilan Politik yang ditandatangani pada September 2021 adalah tidak perlu.
Bagaimanapun Perdana Menteri Ismail Sabri Yaakob berkata persefahaman tanpa bertulis demi kepentingan rakyat dan kestabilan politik masih boleh diteruskan.
“Soal sambung atau tidak (MoU) tidak penting, yang penting adalah persefahaman untuk kepentingan rakyat diteruskan.
“Kita sama-sama setuju bahawa tidak perlu perjanjian baru secara bertulis, tetapi persefahaman untuk kepentingan rakyat bagi menjamin kestabilan politik, boleh teruskan,” katanya kepada pemberita selepas merasmikan Majlis Sambutan Jubli Perak 25 Tahun Perbadanan Tabung Pendidikan Tinggi Nasional (PTPTN) semalam.
Sementara itu katanya beberapa perkara dalam MoU antara kerajaan persekutuan dengan Pakatan Harapan (PH), tetap akan dilaksanakan, seperti mewujudkan peruntukan larangan Ahli Dewan Rakyat bertukar parti dan undang-undang pendanaan politik.
Ismail yang juga naib presiden Umno berkata beliau akur dengan keputusan parti itu agar tidak meneruskan perjanjian dan telah menyampaikan perkara berkenaan ketika perjumpaan bersama ketua parti-parti pembangkang baru-baru ini.
Ditanya mengenai tarikh tamat MoU berkenaan, Ismail berkata MoU itu sebenarnya hanya tamat apabila Parlimen dibubarkan.
Katanya MoU yang ditandatangani itu hanya menyebut pilihan raya umum tidak boleh diadakan sebelum 31 Julai ini dan bukan mengenai tarikh luput perjanjian.
Beliau juga menegaskan pembubaran Parlimen tidak bergantung pada mana-mana perkara dan ia akan dibubarkan apabila tiba waktunya.
“Apabila saya anggap ia sampai waktu untuk bubar, saya bubarkan (Parlimen), sama ada tahun ini atau tahun depan,” katanya.
Pada 13 September 2021, kerajaan persekutuan dan PH memeterai MoU itu bagi membentuk kerjasama dwipartisan merangkumi aspek pemerkasaan pelan Covid-19, transformasi pentadbiran, pembaruan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.


RUU generasi penamat rokok tidak jenayahkan kanak-kanak, kata Khairy

Dakwaan Rang Undang-Undang (RUU) Kawalan Produk Tembakau dan Merokok 2022 "menjenayahkan kanak-kanak" adalah mengelirukan, kata Menteri Kesihatan Khairy Jamaluddin.
Beliau berkata kompaun bagi orang belum dewasa yang merokok sememangnya wujud dalam peraturan sedia ada dan tidak boleh didaftar sebagai kesalahan jenayah.
“Dia (perokok belum dewasa) bukannya masuk penjara dan tiada hukuman penjara bagi mereka ataupun dalam RUU baharu ini kepada mereka yang lahir selepas 2007.
“Jadi janganlah kelirukan rakyat menyatakan bahawa kanak-kanak akan dijenayahkan. Itu tidak betul. Sekarang pun kalau ada kanak-kanak beli rokok dan sekiranya dikesan penguat kuasa, dia akan dikompaun RM50 sahaja,” katanya pada pemberita selepas merasmikan portal KKMNOW, sebagai mengulas penyerahan memorandum pihak Consumer Choice Centre (CCC) di Parlimen hari ini bagi membantah pelaksanaan RUU tersebut.
Memorandum tersebut menyenaraikan tiga bantahan yang menyifatkan RUU itu mengandungi kuasa penguatkuasaan yang besar, menjenayahkan kanak-kanak dan menyebabkan golongan miskin terjejas.
RUU berkenaan antaranya bakal melarang penjualan serta penggunaan sebarang bentuk bahan merokok termasuk rokok elektronik atau "vape" kepada individu yang dilahirkan pada 1 Januari 2007 dan tahun seterusnya, bertujuan melahirkan generasi penamat atau generational end game (GEG) bagi tabiat merokok.
Ia dibentangkan untuk bacaan kali pertama oleh Khairy pada 27 Julai lepas tetapi kemudiannya dirujuk kepada jawatankuasa pilihan khas Parlimen untuk diperhalusi.
Khairy berkata RUU tersebut telah melalui proses perbincangan Jawatankuasa Pilihan Khas Parlimen itu yang wakilnya terdiri daripada pelbagai ahli politik dan antara pindaan dibuat adalah untuk memperkemaskan kuasa-kuasa penguatkuasaan supaya jelas bahawa tiada kuasa yang keterlaluan.
Terdahulu, Khairy dalam ucapanya berkata KKMNow merupakan kesinambungan atau peluasan kepada fungsi portal CovidNow, selaras dengan pelan pendigitalan perkhidmatan kesihatan dan usaha Kementerian Kesihatan (KKM) mewujudkan satu platform bersepadu bagi tujuan perkongsian data kesihatan.
Katanya skop KKMNow yang lebih luas itu merangkumi paparan data berkaitan program kesihatan seperti pendermaan darah dan organ, saringan kesihatan dan data penyakit berjangkit.
KKMNow dibangunkan dengan kerjasama strategik dengan Jabatan Perangkaan (DOSM) dan ia oleh diakses menerusi https://data.moh.gov.my/.


Najib diberi pelepasan dapatkan rawatan di HKL, kata Saifuddin

Menteri Dalam Negeri Saifuddin Nasution Ismail hari ini mengesahkan bekas perdana menteri Najib Razak sedang mendapatkan rawatan di Hospital Kuala Lumpur (HKL) berkaitan kesihatannya.
Beliau berkata Najib mendapat kebenaran daripada Jabatan Penjara dan diberi pelepasan selama beberapa hari bagi tujuan itu.
“Ini adalah permohonan biasa, saya dimaklumkan oleh Ketua Pengarah Penjara bahawa beliau (Najib) dibawa ke hospital untuk menjalani rawatan,” katanya pada sidang media selepas Perhimpunan Bulanan Kementerian Dalam Negeri (KDN) di Putrajaya hari ini.
Semalam beberapa media melaporkan Najib menerima rawatan di Hospital Kuala Lumpur (HKL) untuk beberapa hari selepas dipercayai mengalami jangkitan pada paru-paru.
Najib mula menjalani hukuman penjara bermula Ogos tahun lepas selepas Mahkamah Persekutuan mengekalkan sabitan dan hukuman penjara 12 tahun serta denda RM210 juta dalam kes penyelewengan dana RM42 juta milik SRC International Sdn Bhd.
Saifuddin Nasution ketika diminta mengulas perkembangan kesihatan Najib menegaskan bahawa semua tahanan mempunyai hak untuk mendapatkan rawatan, yang akan diuruskan oleh Jabatan Penjara.


90 tekapan seterika sebabkan kematian Zulfarhan, tetapi tiada niat bunuh, kata hakim

Mahkamah Tinggi semalam memutuskan bahawa sebanyak 90 tekapan seterika wap yang dilakukan oleh lima penuntut Universiti Pertahanan Nasional Malaysia (UPNM) pada anggota badan Pegawai Kadet Laut UPNM Zulfarhan Osman Zulkarnain telah menyebabkan kematian mangsa namun ia tidak terjumlah kepada niat membunuh dengan sengaja.Hakim Azman Abdullah dalam penghakimannya berkata selepas mengambil kira keterangan Pakar Perubatan Forensik Hospital Serdang Dr Salmah Arshad dan Ketua Jabatan Perubatan Forensik Hospital Sungai Buloh Dr Rohayu Shahar Adnan, mahkamah membuat dapatan bahawa kematian mangsa bukan suatu kematian yang mengejut selepas dicederakan.Beliau berkata mahkamah membuat penemuan fakta bahawa berdasarkan penelitian dalam kes pembelaan, tertuduh pertama hingga kelima yang menyebabkan 90 tekapan seterika wap ke atas Zulfarhan Osman.“Tertuduh pertama, kedua, keempat dan kelima mengaku menekap hanya sekali atau dua kali manakala tertuduh ketiga tidak mengaku menekap namun tertuduh keenam dan seorang saksi pendakwaan melihat tertuduh ketiga turut menekap,” katanya.Azman berkata tiada keterangan kukuh menunjukkan bahawa terdapat individu lain menekap seterika ke badan Zulfarhan selain kelima-lima tertuduh yang secara niat bersama melakukan perbuatan itu.Beliau berkata di peringkat pendakwaan, Dr Salmah berkata bedah siasat mendapati terdapat 90 kesan luka lecur di hampir keseluruhan badan termasuk kedua-dua belah punggung dan zakar Zulfarhan.“Kesan luka lecur itu adalah pada kategori tahap satu, dua dan tiga yang didapati dari pangkal leher sehingga ke kaki mangsa termasuk bahu, lengan, dada, perut, rusuk, belikat, betis, paha dan buku lali,” katanya.Enam tertuduh iaitu Muhammad Akmal Zuhairi Azmal, Muhammad Azamuddin Mad Sofi, Muhammad Najib Mohd Razi, Muhammad Afif Najmudin Azahat, Mohamad Shobirin Sabri dan Abdoul Hakeem Mohd Ali dipenjara 18 tahun selepas didapati bersalah menyebabkan kematian Zulfarhan Osman.Mahkamah juga menjatuhi hukuman penjara tiga tahun terhadap lima tertuduh kecuali Mohamad Shobirin serta 12 rakannya yang didapati bersalah mencederakan mangsa. Kesemua tertuduh kini berumur 25 tahun.Dalam penghakiman, Azman berkata Dr Salmah dan Dr Rohayu bersetuju bahawa terdapat 90 kesan tekapan seterika pada tubuh mangsa kecuali pada bahagian muka dan belakang tapak tangan.“Jika mangsa memakai baju lengan panjang dan umur mangsa panjang maka parut tidak akan kelihatan, begitulah betapa telitinya orang yang menekap seterika wap panas di tubuh mangsa.“Tertuduh-Tertuduh menyatakan mereka sayang kepada mangsa, kalau mereka tidak rasa sayang, muka Zulfarhan Osman akan ditekap juga dan lebih daripada 90 tekapan akan dikenakan,” katanya.Hakim itu juga berkata nyawa Zulfarhan mungkin boleh diselamatkan sekiranya terdapat campur tangan oleh seorang doktor sebuah klinik swasta di Bangi semasa mangsa menerima rawatan di klinik tersebut.Beliau berkata pada kebiasaannya, pihak hospital atau klinik kesihatan akan menelefon polis jika mengesyaki pesakit didera kerana ia adalah isu perundangan perubatan.“Sepatutnya doktor tersebut tidak membabi buta mempercayai mangsa terlibat dengan letupan dalam latihan sehingga terkena pada semua tubuh mangsa termasuk zakar dan testis namun tidak pada muka si mati,” katanya.Beliau berkata jika mangsa tidak mengalami cedera parah, beliau tidak perlu dibawa ke klinik sebanyak dua kali memandangkan kosnya adalah mahal iaitu kira-kira RM500 bagi setiap sesi rawatan.Katanya tertuduh boleh membawa mangsa ke hospital kerajaan yang percuma atau klinik UPNM namun mereka tidak berbuat demikian kerana bimbang rahsia mereka (cederakan Zulfarhan) pecah.Azman juga berkata Zulfarhan mungkin boleh diselamatkan jika seorang jurulatih di UPNM tidak bertindak menularkan keadaan pegawai kadet Laut UPNM itu di dalam kumpulan WhatsApp.Beliau berkata nasib tidak menyebelahi mangsa apabila kapten Haryani Hassan pendek akal dengan menularkan dalam kumpulan WhatsApp itu siapa yang dimaksudkan “sakit” menurut surat layang yang diterima.“SP23 (penuntut UPNM, Muhammad Aiman Aufa Asmadi Affendi) yang menulis surat layang bersama tertuduh kelapan (Muhammad Akmal Akif Alias) menyatakan ‘si mati ada memesan kepada beliau jika hendak sapu ubat, sapu semasa dia lena sebab sakit sangat jika dia sedar.’“Surat layang itu membuktikan penelitian mereka berdua (SP23 dan tertuduh kelapan) bahawa si mati sakit tenat semasa berada di dalam bilik asrama namun tertuduh pertama hingga keenam tidak perasan mangsa cedera parah dan mereka nampak mangsa kelihatan biasa sahaja tidak seperti orang sakit,” katanya.Azman berkata nasib malang mangsa bermula apabila komputer riba tertuduh pertama iaitu Muhammad Akmal hilang dan ayah tertuduh ke-17, Noriznan Izzairi Noor Azhar telah menelefon serta mengesahkan tiga suspek termasuk mangsa sebagai individu yang mencuri komputer riba itu.“Pada 21 dan 22 Mei 2017, Zulfarhan telah dibawa ke bilik 03-05 Blok Jebat jam 2.30 pagi dan bermula sesi memukul mangsa oleh tertuduh bertujuan untuk mendapatkan pengakuan mangsa.“Pada 22 Mei 2017, jam 4.45 pagi hingga hampir Subuh, mangsa mula diseksa dengan menggunakan seterika wap oleh Muhammad Akmal, Muhammad Azamuddin, Muhammad Najib, Muhammad Afif, Mohamad Shobirin atas arahan Muhammad Hasif apabila mangsa tidak mengaku mencuri komputer riba berkenaan,” kata hakim itu.


Zizie Izette terima RM2.2 juta perkenal ejen pelaburan kepada Bung Moktar

Mahkamah Sesyen hari ini diberitahu bahawa isteri Bung Moktar Radin, Zizie Izette Abdul Samad menerima wang tunai RM2.2 juta apabila memperkenalkan ejen pelaburan Public Mutual Berhad kepada suaminya untuk Felcra membuat pelaburan RM150 juta dalam unit saham bank tersebut.Ejen pelaburan Public Mutual Berhad Madhi Abdul Hamid, 43, berkata kebiasaannya wang pengenalan (introduction fee) akan diberikan kepada individu yang memperkenalkan ejen pelaburan kepada pelanggan.“Kami tidak menetapkan sebarang kadar bayaran (wang pengenalan), namun ia mengikut kepada budi bicara (antara ejen dengan individu). Kami putuskan untuk beri (wang pengenalan) kepada Zizie kerana memperkenalkan kami kepada Bung,” katanya.Madhi yang merupakan saksi utama dalam kes itu berkata demikian semasa pemeriksaan utama oleh timbalan pendakwa raya Mohd Sophian Zakaria dan Law Chin How pada perbicaraan kes rasuah yang dihadapi Moktar dan isterinya di hadapan hakim Rozina Ayob.Menceritakan mengenai penyerahan wang pengenalan tersebut kepada Zizie, saksi pendakwaan ke-24 itu berkata beliau dan seorang lagi ejen pelaburan Public Mutual, Norhaili Ahmad Mokhtar menyerahkan wang berkenaan kepada pelakon itu di Public Bank cawangan Taman Melawati, pada Jun 2015.“Pada hari tersebut, saya dan Puan Norhaili berada di bank (Public Bank), namun Puan Norhaili berada di bank hanya sekejap sahaja kerana dia ada urusan lain, jadi ketika transaksi wang berlaku, hanya tinggal saya dan Zizie berada di bank sehingga transaksi selesai.“Pembayaran wang pengenalan itu dibuat dengan cara saya mengeluarkannya (wang) dalam bentuk cash (tunai) dan pihak Public Bank menyerahkannya kepada Datin Seri Zizie,” katanya.Madhi berkata sebelum penyerahan wang tersebut, pihak bank memaklumkan bahawa jumlah wang yang beliau mahu keluarkan tidak mencukupi dan hanya boleh mengeluarkan RM2.2 juta sahaja.Ditanya Law, berapa jumlah wang yang diminta saksi itu, sehinggakan pihak bank memberitahu wang yang diminta tidak mencukupi, Madhi menjawab “Saya tak ingat berapa wang yang kami minta, tapi jumlah wang tunai yang dikeluarkan oleh Public Bank adalah RM2.2 juta.Law: Sebelum ini kamu (Mahdi) kata akan bayar wang pengenalan kepada Zizie sebanyak RM2.5 juta ke atas, dan pihak bank hanya boleh keluarkan RM2.2 juta, jadi bagaimana dengan wang selebihnya?Mahdi: Yang selebihnya dibayar kepada Zizie dengan cara membuka akaun pelaburan dengan Public Mutual Berhad seperti yang diminta oleh Zizie.Saksi itu berkata bagi membuka akaun pelaburan atas nama Zizie, beliau dan Norhaili perlu menyerahkan baki wang pengenalan itu dalam bentuk cek atas nama Public Mutual.“Sebanyak dua cek diberi kepada Zizie iaitu satu cek daripada saya berjumlah lebih RM200,000 dan satu lagi cek daripada Puan Norhaili yang jumlah untuk membuka akaun itu lebih kurang RM600,000 hingga RM700,000,” katanya.Pada 3 Mei 2019, Moktar mengaku tidak bersalah atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.Moktar, 63, yang merupakan pengerusi bukan eksekutif Felcra ketika itu, didakwa menerima rasuah daripada Madhi menerusi Zizie di Public Bank cawangan Taman Melawati antara 12.30 tengah hari dan 5 petang 12 Jun 2015.Beliau juga mengaku tidak bersalah menerima suapan wang tunai sebanyak RM335,500 daripada Norhaili di bawah nama Zizie Izette atas sebab sama dan di tempat sama pada 19 Jun 2015.Zizie, 43, pula mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama.Perbicaraan di hadapan Rozina bersambung 7 Disember ini.


Kuala Lumpur berstatus PKP mulai 7 Mei

Ibu negara Kuala Lumpur akan diletakkan di bawah perintah kawalan pergerakan (PKP) bermula 7 sehingga 20 Mei, kata Menteri Pertahanan Ismail Sabri hari ini.Di Terengganu, 14 daerah turut diletakkan di bawah status PKP, selain Taiping, Larut Matang dan Selama di Perak.Tiga daerah di Johor termasuk Johor Bahru, Kulai dan Kota Tinggi turut diletakkan di bawah PKP.Di Kuala Lumpur, kedai makan dan premis restoran dibenarkan beroperasi dari 6 pagi hingga tengah malam namun makan di premis adalah dilarang.Kesemua kawasan ini menyusuli enam daerah di negeri Selangor yang turut dikenakan PKP bermula esok.Pengumuman terbaru pelaksanaan PKP kali ini adalah berikutan kenaikan jumlah kes baru Covid-19, Selangor menjadi negeri yang merekodkan kes harian tertinggi mendahului negeri-negeri lain.Catatan kes harian Selangor untuk hari ini sahaja telah melebihi 1,500 kes dalam kes keseluruhan dalam negara sebanyak 3,744 kes.


Pekerja enggan divaksin boleh dikenakan tindakan, kata Saravanan

Pekerja yang enggan mendapatkan suntikan vaksin Covid-19 boleh dikenakan tindakan mengikut Akta Keselamatan dan Kesihatan Pekerjaan (AKKP) 1994 kerana menyebabkan suasana tempat kerja yang tidak selamat.Menteri Sumber Manusia M Saravanan berkata walaupun tiada peruntukan undang-undang yang mewajibkan pengambilan vaksin Covid-19 namun AKKP 1994 menuntut majikan memastikan persekitaran tempat kerja yang selamat dan tidak mengancam kesihatan pekerja.“Akta berkaitan keselamatan tempat kerja masih boleh dikuatkuasakan sebab tempat itu tidak selamat dari segi persekitaran,” katanya kepada pemberita selepas menyampaikan faedah Pertubuhan Keselamatan Sosial (Perkeso) kepada balu seorang pengawal keselamatan di Taman Buntong Ria hari ini.Pada 29 Disember tahun lalu, Thava Sagayam, 64, cedera selepas diserang oleh seorang penyewa sebuah kondominium di sini selepas anaknya dilarang menggunakan kolam renang yang ditutup.Mangsa dimasukkan ke hospital kerana kecederaan dialami dan menjalani beberapa siri pembedahan di bahagian kepala dan meninggal dunia Jumaat lalu.Dalam pada itu, Saravanan berkata kilang atau premis yang tidak mempunyai ruang pengudaraan yang baik juga boleh dikenakan tindakan mengikut akta sama.Justeru, beliau meminta semua pihak bersama-sama menyokong pendekatan program vaksinasi bagi memastikan negara bebas daripada jangkitan Covid-19 khususnya di tempat kerja.Rabu lepas, Presiden Persatuan Keselamatan dan Kesihatan Pekerjaan Malaysia Dr Shawaludin Husin dilapor berkata majikan tidak mempunyai kuasa untuk memaksa kakitangan mengambil vaksin Covid-19.Menurut Shawaludin paksaan ialah langkah tidak wajar pada waktu ini kerana tiada peruntukan undang-undang yang mewajibkan pengambilan vaksin Covid-19 terhadap mana-mana individu.


Usul PN berhubung lawatan PM ke Arab Saudi ditolak

Usul yang dikemukakan oleh Ahli Parlimen Machang Wan Ahmad Fayhsal Wan Ahmad Kamal dari Perikatan Nasional (PN) berhubung lawatan rasmi Perdana Menteri Anwar Ibrahim ke Arab Saudi baru-baru ini ditolak.
Wakil rakyat daripada PN itu memaklumkan perkara tersebut di Dewan Rakyat hari ini selepas menerima jawapan balas daripada pejabat Speaker Dewan Rakyat sebelum itu.
Menurut beliau, usaha menanyakan soalan berkaitan lawatan itu pada sesi pertanyaan menteri yang disertai perdana menteri pagi tadi turut ditolak.
"Jadi saya nak minta apakah saluran lain yang boleh saya bawa ke Dewan Rakyat ini untuk Kementerian Luar Negeri menjelaskan kepada kami apa yang sebenarnya berlaku di Arab Saudi minggu lalu?," soal beliau kepada Timbalan Speaker Ramli Mohd Nor.
"Kami menuntut daripada Kementerian Luar Negeri tentang apa yang berlaku di Riyadh minggu lalu."
Pada masa sama, Ahli Parlimem Kota Bharu Takiyuddin Hassan mempersoalkan kerajaan sama ada akan menggunakan Peraturan 14(1)(i) Dewan Rakyat untuk memberi penjelasan kepada dewan dan seluruh rakyat Malaysia.
Katanya, isu yang diusulkan Fayhsal merupakan isu kepentingan awam dan wajar diberi penjelasan.
"Seluruh rakyat Malaysia mahu mendengar hakikat sebenarnya apa yang berlaku dalam hal ini.
"Usul ditolak, MQT (Waktu Pertanyaan Menteri) ditolak, kemudian mana lagi saluran yang Dewan Rakyat ini nak berikan?" soal Takiyuddin.
Minggu lalu, Anwar bersama rombongannya mengadakan lawatan rasmi ke Arab Saudi yang mana mereka gagal bertemu dengan pemerintah "de facto" kerajaan Putera Mahkota Mohammed Bin Salman.
Sejak itu, wakil rakyat PN menuntut penjelasan daripada kerajaan berhubung lawatan itu terutamanya di Dewan Rakyat.
Sebagai maklum balas daripada persoalan Fayhsal, timbalan speaker meminta supaya beliau merujuk Peraturan 43 yang menyebut:
"Tuan Yang di-Pertua dalam Majlis Mesyuarat atau Pengerusi dalam Jawatankuasa adalah tertanggung ke atasnya menjaga supaya peraturan-peraturan majlis mesyuarat atau jawatankuasa diendahkan, dan keputusannya berkenaan dengan apa-apa perkara peraturan mesyuarat tidak boleh diminta timbangkan semula dan tidak boleh diulangkaji oleh majlis mesyuarat kecuali dengan dikeluarkan usul bersendiri kerana itu.
“Usul demikian ini tidak berkehendak dikeluarkan pemberitahu lebih daripada dua hari terlebih dahulu."


Mangsa banjir di 4 negeri kekal, Melaka catat penurunan

Jumlah mangsa banjir di empat negeri iaitu Selangor, Negeri Sembilan, Pahang dan Kelantan masih kekal, manakala di Melaka mencatatkan penurunan pagi ini.Di Selangor, aplikasi Info Bencana JKM melaporkan jumlah mangsa di negeri itu setakat pagi ini masih kekal 2,281 individu dari 563 keluarga yang ditempatkan di 13 pusat pemindahan sementara (PPS) banjir.Sementara itu, laman web publicinfobanjir.water.gov.my melaporkan Sungai Rasau di Tugu Keris, Klang mencatatkan bacaan di paras amaran iaitu pada ketinggian 3.61m setakat 7 pagi dan kini dalam trend menurun.Polis Selangor memaklumkan lima jalan di negeri itu masih ditutup setakat 4 pagi tadi untuk laluan kenderaan iaitu melibatkan jalan di Jambatan FT 31 Dengkil-Banting; Jalan Kampung Kalong Tengah, Ulu Yam Baru dan Jalan Genting Peras-Kuala Klawang.Di Negeri Sembilan, Pengarah APM negeri Mohd Syukri Madnor berkata mangsa banjir di negeri itu kekal kepada 29 individu dari sembilan keluarga berada di sebuah PPS di Jelebu setakat pagi ini.Di Pahang, Sekretariat Jawatankuasa Pengurusan Bencana negeri melaporkan sejumlah 5,987 mangsa banjir masih berada di 42 PPS di lima daerah pada pagi ini.Daerah terlibat ialah Bentong, Temerloh, Maran, Kuantan dan Pekan.Jabatan Meteorologi pula meramalkan cuaca hujan di semua daerah terbabit pada pagi ini.Di Kelantan, jumlah mangsa banjir kekal 31 orang dari lima keluarga melibatkan satu PPS dibuka iaitu Sekolah Kebangsaan (SK) Tok Deh di Pasir Mas, setakat 7 pagi ini.Sementara itu, portal rasmi info banjir Jabatan Pengairan dan Saliran (JPS) melalui https://publicinfobanjir.water.gov.my, melaporkan tiada sungai utama di Kelantan berada pada paras bahaya.Manakala di Melaka, jumlah mangsa banjir merekodkan penurunan kepada 16 orang dari empat keluarga setakat 8 pagi tadi berbanding 26 orang dari lapan keluarga pada 8 malam tadi.Pengarah Angkatan Pertahanan Awam Melaka Cuthbert John Martin Quadra berkata kesemua mangsa terlibat ditempatkan di PPS Sekolah Kebangsaan (SK) Penghulu Benteng di Jasin.


Runtuhan batu kuari Simpang Pulai, 2 masih hilang

Dua lelaki hilang dikhuatiri tertimbus dalam kejadian runtuhan batu kuari di kawasan Tambun, Simpang Pulai pagi tadi.Jurucakap Jabatan Bomba dan Penyelamat Malaysia (JBPM) Perak berkata pihaknya menerima panggilan kira-kira 9.40 pagi dan anggota serta pegawai bomba dan penyelamat Simpang Pulai dikerahkan ke tempat kejadian.“Setibanya jentera di lokasi itu, pengurus kuari memaklumkan terdapat runtuhan batu melibatkan empat mangsa termasuk dua Orang Asli. Laporan awal komander operasi memaklumkan, dua mangsa dapat menyelamatkan diri dan dua orang hilang,” katanya dalam satu kenyataan hari ini.Beliau berkata Pasukan Khas Operasi, Taktikal dan Penyelamat Malaysia (Storm) hadir ke lokasi kejadian bagi membantu mencari mangsa yang tertimbus dan operasi pencarian masih lagi dijalankan.Pemerhatian Bernama di lokasi kejadian mendapati pasukan penyelamat sedang giat melakukan operasi mencari dan menyelamat manakala kedua-dua mangsa yang selamat berusia lingkungan 40 dan 50-an diberi rawatan segera.Jabatan Mineral dan Geosains juga sedang melakukan penilaian risiko di lokasi runtuhan.


Cuaca dijangka baik di beberapa negeri pada pagi hari pengundian

Jabatan Meteorologi (MetMalaysia) meramalkan cuaca baik pada sebelah pagi di beberapa negeri, pada hari pengundian sempena Pilihan Raya Umum ke-15 (PRU15), esok.
MetMalaysia menerusi laman sesawangnya memaklumkan tiada hujan diramalkan pada sebelah pagi di Kuala Lumpur dan Perlis.
Cuaca di Putrajaya pula dijangka baik pada sebelah pagi dan petang, manakala Melaka dan Labuan diramalkan mengalami cuaca baik, waktu petang.
MetMalaysia turut meramalkan ribut petir dan hujan dijangka berlaku di kebanyakan negeri pada sebelah petang terutamanya negeri-negeri di pantai timur iaitu Pahang, Terengganu dan Kelantan, serta negeri-negeri di sebelah utara iaitu Perlis, Kedah, Pulau Pinang dan Perak.
Bagi Sarawak, cuaca diramalkan baik pada sebelah pagi esok, namun hujan di beberapa kawasan pada sebelah petang.
Di Sabah, empat kawasan diramalkan mengalami hujan serta ribut petir pada waktu pagi dan petang iaitu di Papar, Kimanis, Beaufort dan Sipitang.
Suhu di seluruh negara diramal sekitar 23 darjah Celcius dan maksimum 33 darjah Celcius sepanjang hari pengundian esok.


Pembelajaran melangkaui buku teks dengan kaedah digital

Sehingga tahun 2020, belajar secara bersemuka antara guru dan murid dalam persekitaran sekolah menjadi satu-satunya mod pembelajaran utama. Selepas pandemik Covid-19, negara terpaksa mengarahkan perintah berkurung yang menyaksikan penutupan semua institusi pendidikan selama beberapa bulan. Dalam tempoh itu, kerajaan menggerakkan usaha pendidikan dalam talian yang dikenali sebagai pengajaran dan pembelajaran di rumah (PdPR). Sudah banyak dibincangkan mengenai kesan penutupan sekolah terhadap pembelajaran murid-murid, antaranya hilang minat belajar dan ketinggalan dalam silibus pembelajaran.Namun disebalik kekurangan PdPR, ada sisi lain yang timbul. Menceritakan pengalaman mengajar semasa tempoh perintah berkurung, Nashimah Banu dari Kolej Matrikulasi Selangor berkata, pada mulanya ia mencabar kerana subjek yang diajarnya, biologi, merupakan subjek yang bersifat “hands-on”.“Bila terlalu selesa dengan kelas fizikal, saya kena latih diri (untuk pembelajaran digital). “Sebagai guru, saya kena yakin. Tetapi pelajar-pelajar matrikulasi sangat cepat beradaptasi,” katanya pada satu sesi online bersama Google Malaysia hari ini. Katanya, platform digital seperti Delima yang dibangunkan untuk tujuan pembelajaran atas talian di Malaysia membantu pelajar dalam mengikuti kelasnya. Bagi cikgu S Premalatha, penutupan sekolah meskipun memberikan cabaran awal kepada murid-murid yang tidak biasa dengan peranti digital, namun cabaran itu berjaya digalas oleh anak muridnya.“Di kawasan luar bandar, mereka bergelut hendak mencari huruf pada papan kekunci, namun mereka sentiasa teruja dan sentiasa bertanya bagaimana mereka boleh menggunakan Chromebook.“Ini membuatkan saya sedar bahawa selagi mana kita memberi peluang dan ruang kepada mereka, mereka akan memanfaatkannya,” katanya yang mengajar di Sekolah Jenis Kebangsaan (Tamil) Ladang Krian, Nibong Tebal, Pulau Pinang. Seorang lagi guru, Cladius Upin dari Sekolah Menengah Kebangsaan Rancha-Rancha, Labuan, Sabah memberitahu bahawa PdPR memberi peluang kepada pelajar yang lebih pendiam untuk membabitkan diri dalam sesi pelajaran.“Sukar untuk menerima maklum balas daripada pelajar yang pendiam dalam latar fizikal.“Namun pada tahun lalu saya adakan permainan dan aktiviti online, kumpulan pelajar yang pendiam ini yang paling awal menyiapkan tugasan,” katanya. Nashimah berkata, pembelajaran secara dalam talian membuatkan pelajarnya bertambah seronok belajar apabila mereka memanfaatkan sebaik mungkin, peralatan online dan digital ketika PdPR.“Pembelajaran online menjadi platform terbaik untuk subjek sains, kita hanya perlu beritahu mereka untuk cari maklumat-maklumat, dan mereka akan membuat carian di Google.“Mereka mendapat maklumat terkini mengenai subjek, selain mampu membuat sesi webinar dengan pelajar kolej-kolej matrikulasi yang lain,” katanya. Ia tidak bermakna buku teks menjadi tidak relevan, kata cikgu Benny Lau dari SMK Taman Desa Jaya, Johor. “Teknologi digital menjadi bonus dan peralatan sokongan. Buku teks tidak menyediakan semua maklumat, ia lebih kepada panduan kepada pelajar. “Kita boleh melihat buku teks menyediakan link dan kod QR dan cikgu membimbing pelajar untuk meneroka subjek di luar buku teks,” katanya.


Kes kanser paru-paru berpotensi meningkat kerana sesi rawatan tertangguh akibat pandemik

Pakar perubatan mula melaporkan kemunculan kesan sampingan pandemik Covid-19 yang membimbangkan.Pusat Penyelidikan Barah UK mendapati ketika tempoh pandemik Covid-19 ramai orang yang mempunyai simptom kanser tidak berjumpa dengan doktor.Para doktor dan badan bukan kerajaan (NGO) bimbang kerana individu yang sepatutnya dijadualkan menjalani pemeriksaan kanser paru-paru tidak berbuat demikian kerana percaya gejala yang mereka punyai mungkin disebabkan dijangkiti virus Covid-19.Bulan November merupakan Bulan Kesedaran Kanser Paru-paru dan perunding pakar bedah kardiotoraks Dr Anand Sachithanandan memberitahu MalaysiaNow batuk yang berterusan adalah salah satu gejala Covid-19 dan ia juga mungkin tanda awal kanser paru-paru.Anand, yang juga presiden Rangkaian Kanser Paru-paru Malaysia (LCNM), menekankan pengesanan awal kanser paru-paru mampu memberi rawatan lebih berkesan dan memanjangkan jangka hayat pesakit.Kanser paru-paru menjangkiti dua juta orang setahun di seluruh dunia.Di Malaysia, penyakit berkaitan barah merupakan penyebab kematian tertinggi dalam kalangan lelaki, dan merupakan kedua buat kaum wanita, selepas kanser payudara.“Dunia masih belajar mengenai virus Covid-19,” kata Anand. “Kita tahu ia bukan saja menyerang saluran udara dan paru-paru, tetapi juga organ lain.”Beliau menjelaskan bahaya yang timbul terletak pada bagaimana seseorang itu menafsir sama ada batuk itu gejala Covid-19 atau merupakan jangkitan lain tanpa mengambil kira berapa lama batuk itu berlaku.“Sekiranya anda mengalami batuk berulang, berterusan dan menyukarkan sekurang-kurangnya dalam tempoh dua minggu, anda harus berjumpa doktor atau pakar paru-paru,” katanya.Walaupun kekurangan data tempatan dalam komuniti perubatan Malaysia sebagai sokongan bagi memberi keutamaan sama kepada pemeriksaan kanser paru-paru ketika pandemik, laporan dari UK itu mengandungi angka yang mencukupi untuk membuatkan pakar seperti Anand tampil membawa isu itu ke tengah.“Dengan pelaksanaan Perintah Kawalan Pergerakan, terdapat sekatan lawatan dan kemasukan ke hospital, dan pesakit enggan memahaminya, tetapi jika anda mempunyai gejala yang merisaukan, maka anda harus mendapatkan rawatan,” kata Anand.“Doktor dan pihak hospital tidak boleh menangguhkan kes ini, kerana pandemik mungkin akan bersama kita selama setahun lagi. Kita tidak boleh tangguhkan penyakit lain,” katanya.“Dunia masih belajar mengenai virus Covid-19,” kata Anand. “Kita tahu ia bukan saja menyerang saluran udara dan paru-paru, tetapi juga organ lain.”“Kerana jika anda menghidap kanser paru-paru, tempoh yang sama pada tahun depan ia sudah merebak.”Di peringkat global, lebih daripada 80% kes Covid-19 tidak bergejala atau hanya bergejala ringgan, yang menguatkan lagi nasihat Anand untuk melakukan pemeriksaan sekiranya mengalami batuk berterusan selama lebih dua minggu tanpa perlu menangguhkan sehingga pandemik reda.Batuk berterusan secara umum lebih mudah dikaitkan dengan kanser paru-paru berbanding simptom lain, seperti kehilangan berat badan secara mendadak, sesak nafas atau batuk berdarah yang kebiasaan berlaku pada tahap seterusnya.Masalah dengan kanser paru-paru, Anand menjelaskan, pada peringkat awal ia adalah “pembunuh senyap” tanpa menunjukkan sebarang gejala atau gejala ringgan yang tidak spesifik.“Majoriti batuk adalah batuk biasa,” katanya.“Tetapi bagi perokok, biasanya akan mengalami batuk berkahak pada sebelah pagi, saya gesa mereka untuk hadir menjalani pemeriksaan barah jika mereka melihat perubahan pada corak batuk mereka.”Di UK, satu pertiga pesakit kanser paru-paru maut sejak bermulanya pandemik keran mereka diberitahu doktor untuk tinggal di rumah kerana bimbang mereka dijangkiti Covid-19.Para pakar bimbang sekiranya angka tersebut akan menyukarkan penambahbaikan dalam rawatan dan kelangsung barah, hanya kerana pandemik menyebabkan jumlah penghidap kanser yang tampil untuk mendapatkan rawatan menurun.


Malaysia mungkin tidak selesa Australia miliki kapal selam kuasa nuklear

Kemungkinan wujud “ketidakselesaan” di Malaysia susulan pengumuman perikatan pertahanan baru antara Australia, United Kingdom dan Amerika Syarikat (AS) di mana Australia bakal memperolehi teknologi kapal selam berkuasa nuklear, kata seorang pakar.Seorang penganalisis dari Institut Kajian Strategik dan Antarabangsa Malaysia Thomas Daniel berkata perikatan yang dinamakan sebagai Aukus adalah petunjuk serius berhubung komitmen AS di Asia Pasifik.Bercakap kepada MalaysiaNow, beliau menyatakan perjanjian tersebut akan menyaksikan AS berkongsi beberapa teknologi ketenteraan paling sensitif miliknya dengan Australia.Susulan itu, Australia akan menjadi negara kedua selepas Britain yang memiliki akses teknologi nuklear AS bagi kapal selam.“Seperti kebanyakan negara-negara Asia Tenggara, Malaysia mungkin tidak selesa tentang bagaimana satu lagi perjanjian yang tertumpu kepada pertahanan melibatkan rakan dialog Asean hadir di rantau ini bakal mempengaruhi ketegangan serantau,” katanya dan menambah hubungan negara-negara di rantau ini sudahpun tegang.Daniel merujuk kehadiran kuasa-kuasa besar di rantau ini, terutamanya di Laut China Selatan yang menjadi pertikaian antara banyak negara.China membina banyak pangkalan ketenteraan di beberapa pulau buatan di kawasan tersebut dan turut menuntut sebahagian besar wilayah maritim di sekelilingnya.Tindakan Beijing itu menyebabkan ketidakselesaan antara negara-negara jirannya di Asia Tenggara termasuk Malaysia.Dalam pada itu, AS dan sekutunya, mengerahkan kapal perang dan aset ketenteraan lain sebagai tindak balas terhadap tindak-tanduk China di perairan tersebut.Perikatan Aukus untuk mengukuhkan kemampuan ketenteraan dalam menghadapi persaingan yang semakin meningkat dengan China diumumkan pada 15 September.Langkah itu mencetuskan reaksi tegas dari China yang menuduh AS memulakan persaingan senjata.Wakil China ke Agensi Tenaga Atom Antarabangsa di Vienna, Wang Wun menyifatkan langkah itu sebagai “tindakan yang jelas mahu meningkatkan penggunaan nuklear”.Ia juga mendapat reaksi balas dari Perancis yang kerugian selepas Canberra membatalkan perjanjian A$40 bilion dengannya bagi jualan kapal selam konvensional ke Australia.Menteri Luar Negara Perancis Jean-Yves Le Drian menyatakan langkah tersebut sebagai “tikaman belakang” dari Australia.Daniel berkata kapal selam yang ditawarkan di bawah Aukus akan menggunakan tenaga nuklear, tidak bersenjata, sambil menambah negara-negara lain di luar rantau itu sudah lama mengendalikan aset sedemikian di Asia Tenggara.“Zon Bebas Nuklear Asia Tenggara belum ditandatangani oleh negara yang memiliki senjata nuklear,” tambahnya.Setakat ini, enam negara memiliki kapal selam berkuasa nuklear: AS, UK, China, Rusia, Perancis dan India.Perjanjian Aukus dijangka akan membolehkan Australia menerima lapan kapal selam jenis itu.Australia menjadi anggota Perjanjian Pertahanan Lima Negara (FPDA) dan pakatan Five Eyes.FDPA adalah kerjasama pertahanan yang turut melibatkan UK, New Zealand, Singapura dan Malaysia sementara Five Eyes adalah pakatan perkongsian risikan antara lima negara demokratik dengan bahasa Inggeris sebagai bahasa rasmi terdiri daripada AS, UK, Kanada, Australia dan New Zealand.Tidak seperti kedua-dua pakatan ini, kata Daniel, Aukus mempunyai tujuan khusus bagi menangani keselamatan dan pertahanan jangka panjang Australia.Daniel menambah walaupun sebuah negara menjadi sekutu AS, ia bagaimanpun tidak menjamin kepercayaan Amerika ketika ia melibatkan teknologi pertahanan.“Kapal selam Amerika adalah antara yang terbaik, dan teknologinya adalah antara rahsia yang paling dijaga,” katanya.“AS hanya pernah berkongsi teknologi kapal selam dengan Britain sebelum ini, menunjukkan betapa pentingnya Aukus bagi Australia.”Berhubung tindak balas dari China yang menyaksikan jurucakap kementerian luar negerinya Zhao Lijian mendesak ketiga-tiga negara yang memeterai Aukus itu meninggalkan “mentaliti Perang Dingin” mereka, Daniel berkata sebilangan besar kritikan akan menghala kepada Australia selepas laporan menunjukkan Canberra bertanggungjawab mengambil peranan utama dalam mengusulkan perjanjian tersebut.Bagaimanapun, beliau tidak yakin Aukus mampu mendorong hubungan China dan Australia sampai ke tahap ia tidak akan berbaik semula.Sementara itu, bagi Malaysia, Daniel berkata tidak banyak perkara yang dapat dilakukan berhubung perkembangan terbaru itu.“Apa pun yang kita kata, ia tidak akan dapat ubah banyak hal.“Namun realitinya, kita berada di tengah-tengah perubahan strategik tanpa hasil yang terus dapat dilihat atau pasti.“Asean dan sekutu luarannya tahu bahawa Malaysia tidak dapat menawarkan alternatif serius atau dapat menangani perubahan keadaan tersebut dengan sebarang kepastian.”


Mesej tersirat Dr Mahathir di sebalik kenyataan duka terhadap Queen Elizabeth

Queen Elizabeth II berada di takhta mulai 1952.  Ini bermakna ketika Tanah Melayu mencapai kemerdekaan pada tahun 1957, dan penubuhan Malaysia pada tahun 1963, Queen Elizabeth II merupakan ratu British yang melepaskan Tanah Melayu, Sarawak dan Sabah ke alam merdeka dan berdaulat.
Ketika baginda menaiki takhta pada tahun 1952, Queen Elizabeth adalah ratu berdaulat ke atas Empayar British yang luas merangkumi tanah-tanah jajahan yang berada di lima benua.
Persekutuan Tanah Melayu, Sarawak dan Borneo Utara adalah sebahagian daripada empayar ini yang mana Kuala Lumpur menyambut pertabalan baginda dengan bendera Union Jack berkibar serta pintu gerbang yang tertera padanya "God Save the Queen".
Queen Elizabeth II lahir pada tahun 1926, iaitu setahun selepas lahirnya Dr Mahathir Mohamad.
Kedah adalah sebuah Negeri Melayu Tidak Bersekutu dalam British Malaya.
Empayar British sedang berada di kemuncaknya setelah memenangi Perang Dunia Pertama mengalahkan Jerman yang berakhir pada tahun 1918.
Bagi pemerintah British, Malaya, Sarawak dan Sabah ini akan dimilikinya selama-lama sebagai sumber pendapatan dan kekayaan United Kingdom.
Sebuah tugu peringatan yang dipanggil Cenotaph didirikan berhampiran stesen keretapi Kuala Lumpur bagi memperingati tentera-tentera empayar yang terkorban dalam Perang Dunia Pertama.
Pada masa itu Perang Dunia Pertama dipanggil Perang Besar atau Great War.
Kini Cenotaph itu berada di kawasan Tugu Negara.
Setiap tahun upacara peringatan untuk mereka dilakukan di semua tugu peringatan di seluruh empayar.
Upacara itu kini masih dilakukan di Tugu Negara.
Kerajaan kolonial British juga memberikan satu kawasan yang luas di Ayer Hitam, Selangor kepada pegawai veteran perang untuk dijadikan estet getah.
Selain daripada menghargai sumbangan mereka kepada perang, ia juga adalah untuk meningkatkan pendapatan Empayar British.
Kawasan ini dinamakan Prang Besar sempena perang itu.
Semasa pentadbiran Mahathir, kawasan inilah yang dijadikan Putrajaya
Pada tahun 1952 ketika Queen Elizabeth II naik takhta, Mahathir sedang menuntut di Kolej Perubatan Edward VII, Universiti Malaya Singapura.
Maka 29 tahun kemudian, Mahathir dilantik sebagai perdana menteri.
Mesej utama dalam kenyataan Mahathir yang dikeluarkan pada 13 September lalu terkandung di perenggan sebelas yang berbunyi:
"Baginda adalah satu contoh raja berperlembagaan yang baik. Kemangkatannya bukan saja merupakan suatu kehilangan bagi orang British tetapi juga kepada orang yang mempercayai dengan kedaulatan undang-undang (rule of law)."
Dua konsep yang ditekankan di sini ialah raja berperlembagaan dan kedaulatan undang-undang.
Sebagai perdana menteri yang mentadbir negara selama 22 tahun dalam kerajaan Barisan Nasional (BN) dan 22 bulan dalam kerajaan Pakatan Harapan (PH) tentulah beliau mempunyai pengalaman luas dalam menjunjung raja berperlembagaan dan kedaulatan undang-undang.
Semasa beliau menerajui kerajaan BN terdapat beberapa peristiwa yang mengaitkan beliau dengan usaha menjunjung konsep raja berperlembagaan ini.
Sementara semasa pentadbiran kerajaan PH pula, Mahathir bukan saja sering menyebut mengenai kedaulatan undang-undang tetapi berusaha melaksanakannya.
Konsep-konsep raja berperlembagaan dan kedaulatan undang-undang ini adalah ciptaan British yang turut digunakan oleh banyak negara-negara yang nerupakan bekas tanah jajahan Empayar British.
Ia didapati sesuai digunakan dalam pentadbiran demokrasi moden bagi mewujudkan negara yang tersusun dan berkesan.
Namun begitu, kejayaan konsep raja berperlembagaan dan kedaulatan undang-undang bergantung juga mereka yang terlibat, daripada raja yang diperlembagaankan hinggalah kepada rakyat yang melaksanakannya.
Rakyat di sini termasuklah ahli politik, perkhidmatan awam dan rakyat secara keseluruhannya.
Maknanya, keperluan bagi kerjasama raja dan rakyat dalam menjayakannya.
Sehubungan ini seperti mana ditulis Mahathir, Queen Elizabeth merupakan contoh baik, yang bermakna baginda melaksanakannya selama 77 tahun tanpa kontroversi.
Peranan utama seorang raja berperlembagaan dalam melantik perdana menteri yang dipilih oleh Parlimen tidak pernah menjadi isu.
Mahathir sendiri menyebut bahawa dua hari sebelum mangkat, baginda sempat melantik Liz Truss menjadi perdana menteri.
Sepanjang pemerintahannya, baginda membuat lantikan 14 perdana menteri British, iaitu Anthony Eden pada tahun 1955 hinggalah Liz Truss.
Dalam hal lantikan perdana menteri British ini, tidak pernah berlaku krisis Perlembagaan.
Walaupun sistem raja berperlembagaan ini turut digunakan di banyak negara termasuk di negara bekas tanah jajahan British, ia tidak semestinya dapat dilaksanakan tanpa masalah.
Jika ada raja, ahli politik atau tentera yang tidak menjunjung proses demokrasi, tentulah  ia juga boleh menimbulkan perbalahan.
Begitu juga dalam hal kedaulatan undang-undang.
Keberkesanannya amat bergantung kepada anggota sesebuah negara.
Jika raja dan rakyat sesebuah negara percaya kepadanya dan melaksanakannya, maka ia akan berkesan.
Tetapi jika tidak, ia hanya tertulis dalam Perlembagaan dan dokumen-dokumen undang-undang tanpa didaulatkan dan dilaksanakan.
Satu lagi mesej penting Mahathir dalam kenyataan itu, tetapi terkandung dalam bentuk kenangan lucu ialah berkaitan juga dengan hubungan antarabangsa.
Di suatu sidang Komanwel di Zimbabwe, Mahathir secara berseloroh berkata bahawa perkataan Inggeris tidak semestinya membawa maksud sebenar.
Umpamanya, Speaker Parlimen dari perkataan "speak" yang bermaksud cakap atau ucap tidak pula tugasnya bercakap.
Sultan-sultan Melayu pada zaman kolonial dipanggil "rulers" atau pemerintah.
Tetapi sebenarnya mereka tidak memerintah.
Pihak yang memerintah ialah "advisers" British yang maksud perkataannya ialah penasihat.
Akhir sekali Commonwealth yang bermaksud "harta bersama" tetapi hakikatnya harta itu tidaklah dikongsi bersama.
Ia ditumpukkan di Britain. Kata-kata Mahathir ini menyebabkan Queen Elizabeth ketawa.
Menurut Mahathir, ucapan beliau itu disiarkan semula oleh BBC semasa perayaan jubli emas pemerintahan Queen Elizabeth sepuluh tahun lalu.
Walaupun ia merupakan suatu kenangan lucu bagi Mahathir tetapi ada suatu pengajaran daripada kenyataannya berhubung sejarah negara.
British menjajah banyak bahagian dunia dan tidak semuanya melalui peperangan.
Untuk menjajah kawasan luas dengan penduduk ramai serta berkedudukan jauh, adalah sukar bagi melakukannya melalui peperangan semata-mata.
Kekuatan tentera British walaupun paling unggul pada zamannya tetap mempunyai kemampuan yang terhad.
Maka British menggunakan rundingan dan diplomasi.
Untuk itu, ia menggunakan konsep-konsep yang diciptakan dengan menggunakan perkataan-perkataan Inggeris yang membawa pelbagai maksud.
Sistem-sistem pentadbiran British diperkenalkan di seluruh empayarnya dan ia diterima untuk digunakan walaupun tanah-tanah jajahannya sudah merdeka.
Selepas Empayar British sudah terlerai kerana kebanyakan tanah-tanah jajahannya mencapai kemerdekaan, mereka memperkenalkan konsep Komanwel.
Maka Komanwel menggantikan empayar tetapi ia dianggotai oleh negara-negara merdeka.
Sebagai negara bekas tanah jajahan British, anggota Komanwel menggunakan sistem yang diperkenalkannya dan ia memudahkan hubungan pelbagai sektor di dalamnya.
Hubungan antara negara-negara Komanwel kelihatan istimewa apabila ketua perwakilan diplomatik antara negara-negara Komanwel tidak dipanggul duta, sebaliknya disebut sebagai Pesuruhjaya Tinggi.
Seolah-olah negara-negara Komanwel berada di sebuah "superstate" yang diketuai oleh raja British.
Mengenai Commonwealth yang tidak "common" itu, ia seolah-olah lontaran sinis Mahathir kepada ketidakseimbangan kekayaan antara bekas penjajah dengan bekas tanah jajahan.
Melalui persidangan-persidangan Komanwel, Mahathir bertemu Queen Elizabeth.
Baginda mengunjungi Malaysia dua kali iaitu semasa Persidangan Ketua-ketua Kerajaan Konanwel (CHOGM) yang diadakan di Langkawi.
Kedua, ialah semasa Sukan Komanwel yang diadakan di Bukit Jalil.
Bagi Mahathir, aktif dalam Komanwel dan mempunyai hubungan baik dengan Britain adalah sesuatu perkara yang wajar dilakukan.
Tetapi semasa dalam pentadbirannya, beliau menunjukkan bahawa Malaysia tidak wajar menganggap Britain sebagai negara istimewa.


Kadar vaksinasi harian Malaysia dahului negara-negara maju

Berdasarkan tempoh seminggu purata pemberian dos vaksin bagi setiap 100 orang, Malaysia berjaya mengungguli kadar vaksinasi global dan menunjukkan prestasi yang lebih baik dari beberapa negara maju, lapor Our World Data.Setakat 1 Ogos, Malaysia memberikan 1.6 dos bagi setiap 100 orang, mendahului negara jiran Singapura (1.09, pada 31 Julai), Jepun (0.74) dan Korea Selatan (0.78, pada 31 Julai).Kadar vaksinasi Malaysia juga menunjukkan ia mendahului kadar purata global (0.51).Sementara itu, negara-negara Barat seperti United Kingdom (UK) dan Amerika Syarikat (AS), masing-masing mencatat kadar purata 0.31 (pada 31 Julai) dan 0.20.Kanada pula kini mencatat purata 0.73 dos vaksin Covid-19 bagi setiap 100 orang.Kadar dos vaksinasi harian di Malaysia secara purata kini mencatat setengah juta dos, selain 22% populasinya mendapat vaksin setakat 2 Ogos.Sejak dilancarakan pada 24 Feruari lalu, sekurang-kurangnya 21,668,999 dos vaksin diberikan di bawah Program Imunisasi Covid-19 Kebangsaan (PICK).Kerajaan kini menyasarkan 50% populasi dewasa negara divaksinasi pada akhir bulan ini dan mencapai 100% pada bulan Oktober.Malaysia dianggap sebagai negara yang lewat memulakan program vaksinasi berbanding negara-negara maju yang memulakan program mereka lebih awal.Singapura memulakan kempen imunisasi pada 30 Disember 2020 sementara AS dan Kanada menjalankan suntikan vaksinasi pertama mereka pada 14 Disember.UK pula bermula lebih awal, pada 8 Disember tahun lalu.


732 kes baru Covid-19, 580 pesakit sembuh

Kementerian Kesihatan memaklumkan terdapat 732 kes baru covid-19 dicatatkan hari ini menjadikan jumlah keseluruhan sebanyak 22,957.Daripada jumlah tersebut 724 adalah kes penularan tempatan dan 8 kes jangkitan import.Ketua Pengarah Kesihatan Dr Noor Hisham Abdullah berkata sebanyak 7,827 kes aktif sedang menerima rawatan di hospital, 102 pesakit di tempatkan di Unit Rawatan Rapi (ICU) termasuk 31 memerlukan bantuan alat pernafasan“Jumlah pesakit sembuh hari ini sebanyak 580 orang dan kesemua mereka telah dibenarkan pulang,” katanya dalam sidang media hariannya hari ini.Jumah keseluruhan kes sembuh sebanyak 14,931 atau 65.04%.Noor Hisham berkata terdapat enam kematian baru dicatatkan hari ini menjadikan jumlah keseluruhan sebanyak 199 kes.“Lima kes kematian baru hari ini melibatkan warganegara, manakala 1 bukan warganegara,” tambahnya.Katanya Sabah kekal sebagai negeri dengan jumlah kes baru Covid-19 tertinggi iaitu sebanyak 535 orang.“Selangor hari ini mencatatkan 116 kes baru diikuti Kuala Lumpur (26); Pulau Pinang (12); Negeri Sembilan (9); Wilayah Persekutuan Labuan (9); Kedah (7); Perak (7); Putrajaya (6); Melaka (3) serta masing-masing satu kes di Kelantan dan Pahang.


Hannah Yeoh beri keterangan kepada polis berhubung program ‘Ziarah Gereja’

Menteri Belia dan Sukan Hannah Yeoh semalam hadir memberi keterangan di Ibu Pejabat Polis Daerah (IPD) Sentul di Kuala Lumpur bagi membantu siasatan berkaitan penganjuran program 'Jom Ziarah Gereja' oleh pertubuhan bukan kerajaan (NGO) yang bernaung di bawah Kementerian Belia dan Sukan (KBS).
Beliau tiba di IPD Sentul bersama peguamnya, Sangeet Kaur Deo kira-kira jam 5.30 petang.
Ahli Parlimen Segambut itu berkata beliau memberikan kerjasama penuh kepada siasatan polis dan keterangannya konsisten seperti yang dijawab dalam Parlimen minggu lepas berkaitan program berkenaan.
"Saya hadir selepas membaca berita bahawa saya dipanggil untuk memberi keterangan hari ini dan tidak mahu membuang masa," katanya kepada pemberita di hadapan IPD Sentul di Kuala Lumpur, hari ini.
Beliau turut berharap polis dapat melengkapkan kertas siasatan berhubung kes itu.
Ketua Polis Daerah Sentul ACP Beh Eng Lai ketika dihubungi mengesahkan Hannah hadir memberi keterangan hari ini bagi membantu siasatan.
Semalam Ketua Polis Kuala Lumpur Azmi Abu Kassim dilaporkan berkata satu kertas siasatan dibuka berhubung penganjuran program itu walaupun program berkenaan dibatalkan.
Program 'Jom Ziarah Gereja' adalah inisiatif di bawah Projek Artikel 11 diterajui Impact Malaysia iaitu sebuah NGO yang bernaung di bawah KBS.
Selasa lepas, ketika menggulung perbahasan Belanjawan 2023 bagi Kementerian Belia dan Sukan di Dewan Rakyat, Hannah menjelaskan bahawa program 'Jom Ziarah Gereja’ tidak melibatkan individu beragama Islam.


Jangan guna alasan pasaran haram rokok tidak sokong RUU, kata Khairy

Isu pasaran haram rokok dan vape tidak harus dijadikan alasan untuk Ahli Parlimen (MP) tidak menyokong Rang Undang-Undang (RUU) Kawalan Hasil Tembakau dan Merokok ketika ia dibentangkan di Dewan Rakyat, minggu depan, kata Menteri Kesihatan Khairy Jamaluddin.
Bercakap dalam sidang media selepas merasmikan Hematogenix Malaysia iaitu makmal penyelidikan klinikal onkologi pusat pertama di Malaysia di Cyberjaya semalam, beliau berkata RUU berkenaan telah dipersetujui oleh pemegang taruh utama  termasuk badan bukan kerajaan dan juga pengusaha vape.
"Kita perlu di landasan betul untuk mencipta sejarah. RUU ini mengambil masa 10 tahun untuk digubal, memang wujud pasaran gelap tetapi jangan gunakan ia untuk berhujah membantah undang-undang yang bertujuan untuk kesihatan awam. Kita akan perangi pasaran haram,” katanya.
Sebelum ini, sebuah portal melaporkan RUU berkenaan berkemungkinan ditentang oleh beberapa MP yang antara lain menggunakan alasan isu pasaran haram rokok dan vape, kaedah pelaksanaan dan penguatkuasaan yang tidak jelas.
Khairy sebelum ini berkata cadangan pelaksanaan peruntukan generasi penamat (GEG) dalam RUU itu adalah untuk melindungi generasi muda yang lahir selepas 2005 daripada terjebak dengan tabiat merokok dan menjadi mangsa ketagihan produk merokok, serta mengurangkan peratus perokok di Malaysia iaitu kurang daripada lima peratus menjelang 2040.
Menurutnya, sekiranya RUU itu diluluskan, Malaysia merupakan negara pertama di dunia yang dapat meluluskan ia sebagai undang-undang yang melarang aktiviti merokok dan pemilikan sebarang produk merokok termasuk vape terhadap generasi muda lahir selepas 2005.
Mengakui terdapat pasaran haram industri rokok dan vape, Khairy berkata KKM akan memerangi habis-habisan pasaran haram itu menerusi kerjasama pasukan penguat kuasa.


Mampukah Loke selesaikan isu penangguhan, pembatalan penerbangan?

Isu penangguhan dan pembatalan penerbangan yang masih berlaku hari ini ditambah dengan kes bayaran balik tertunggak dijangka akan menjadi cabaran besar buat Anthony Loke yang kini memegang portfolio menteri pengangkutan.
Tetapi buat masa ini, Loke yang mengangkat sumpah sebagai anggota Kabinet Perdana Menteri Anwar Ibrahim pada 3 Disember lalu, dilihat aktif menyelesaikan isu berkaitan pengangkutan awam darat seperti LRT memandangkan itu antara perbualan hangat sejak kebelakangan ini.
Walaupun beliau ada menyentuh mengenai operasi penerbangan apabila mengumumkan pelaksanaan Sistem Laluan Pelepasan Standard dan Laluan Pendaratan Standard yang akan dilaksanakan Pihak Berkuasa Penerbangan Awam Malaysia (CAAM) bagi memendekkan laluan mendarat pesawat, ini bagaimanapun tidak menyentuh isu hak penumpang.
Bercakap kepada MalaysiaNow, pakar penerbangan, Germal Singh Khera, berkata masih terlalu awal untuk Loke meneliti isu ini dengan lebih mendalam memandangkan beliau baru saja dilantik sebagai menteri pengangkutan bermula 2 Disember lalu.
Oleh itu, beliau berkata, Loke mungkin sedang mengutamakan isu lain seperti pengangkutan awam darat yang memberi impak lebih besar kepada pengguna.
"Mungkin juga beliau berpandangan ada Mavcom dan CAAM untuk kendalikan segala masalah berkaitan penerbangan dan ini membolehkan beliau selesaikan isu lain.
"Malah, isu berkaitan penerbangan ini sebenarnya memang ada dalam perhatian Mavcom yang mana agensi itu telah mengusulkan beberapa pindaan Kod Perlindungan Pengguna Penerbangan Malaysia (MACPC)," katanya kepada MalaysiaNow.
Isu berkait syarikat penerbangan timbul pada awal 2020 apabila ancaman Covid-19 mula menular di peringkat global, menyebabkan banyak negara menutup sempadan antarabangsa dan ini mengakibatkan operasi penerbangan terpaksa dihentikan.
Di Malaysia, keputusan membuka semula sempadan antarabangsa negara dilaksanakan pada April 2022 sekali gus menyaksikan banyak operasi sektor berkaitan pelancongan termasuk penerbangan kembali aktif, namun isu pembatalan penerbangan ini masih berterusan.
Malah, ramai juga penumpang AirAsia dan AirAsia X tampil meluahkan rasa tidak puas hati apabila masih tidak menerima bayaran balik ekoran pembatalan penerbangan mereka pada 2020.
Seorang daripada penumpang itu ialah Mohd Faiz Mustaffa, selepas dia berdepan empat kali insiden pembatalan penerbangan oleh AirAsia sejak 2020.
Bagi Faiz, dua kes pertama tidak menjadi isu memandangkan negara masih berdepan ancaman Covid-19 tetapi selepas sempadan dibuka pada April 2022, dia tetap berdepan masalah sama apabila penerbangannya ke Bandung, Indonesia yang dijadual berlepas pada November lalu turut dibatalkan.
Disebabkan kes ketiganya menjadi viral di media sosial, beliau bagaimanapun ditawarkan penerbangan ganti oleh AirAsia pada tarikh lain, tetapi, penerbangan ini juga dibatalkan pada Oktober lalu.
"Saya agak kecewa. Tak patut jadi sampai begini.
"Tetapi sekurang-kurangnya saya berjaya dapatkan semula bayaran balik dalam bentuk tunai pada 20 Oktober lalu,"  kata Faiz yang sudah bertahun menggunakan perkhidmatan AirAsia.
Aduan terbaru yang diterima MalaysiaNow ialah daripada lelaki warga Filipina, Christian Echica, apabila penerbangannya yang sepatutnya berlepas pada 25 Disember depan ditukar ke tarikh lain sebelum dibatalkan oleh AirAsia.
Menurut lelaki berusia 41 tahun itu, penerbangan dua hala dari Kuala Lumpur ke Cebu itu adalah untuk dia pulang sambut Hari Natal bersama keluarganya di Filipina.
Menceritakan kisahnya, Echica berkata, dia menerima emel yang memaklumkan penerbangannya dibatalkan 9 November lepas namun sehingga hari ini masih tiada bayaran balik yang diterima sama ada dalam bentuk tunai atau kredit meskipun sudah membayar RM1,872 untuk pembelian tiket itu.
"Oleh itu saya terpaksa membeli satu lagi tiket penerbangan bersama Philippines Air yang mana saya membayar tambahan RM1,718," katanya kepada MalaysiaNow.
Tambah Echica, dia juga sering menggunakan perkhidmatan AirAsia untuk kembali ke Filipina sejak 2014 dan ini adalah kali pertama dia berdepan isu ini.
Malah, dia juga meluahkan rasa kecewa apabila perbualan dalam AVA (Chatbot AirAsia) juga tidak membuahkan hasil menyebabkan dia menghantar emel kepada pihak AirAsia hampir setiap hari untuk mendapatkan maklum balas berhubung isu bayaran balik.
Pada masa sama, Echica dan Faiz akui sudah serik menggunakan perkhidmatan syarikat penerbangan ini dan berharap pihak berkuasa atau kerajaan akan ambil perhatian berhubung masalah yang dihadapi penumpang.


Malaysia mohon The Hague tolak tuntutan kumpulan Sulu kuat kuasa award AS$14.9 bilion

Malaysia mendakwa tuntutan kumpulan Sulu agar award sebanyak AS$14.9 bilion (RM62.59 bilion) terhadap Malaysia, yang dikatakan diperoleh melalui proses timbang tara pada Februari 2022, diiktiraf dan dikuatkuasakan adalah terbatal serta tidak sah.
Sekretariat Khas Sulu dalam kenyataan hari ini memaklumkan justeru, pembelaan yang difailkan oleh pihak Malaysia menegaskan bahawa tuntutan kumpulan Sulu berhubung perkara itu tidak boleh diterima dan perlu ditolak.
Katanya Mahkamah Rayuan di The Hague telah mendengar permohonan kumpulan Sulu di Belanda dan hujah kedua-dua pihak dalam prosiding yang berlangsung pada 17 April lepas.
“ Malaysia kekal dengan pendirian bahawa tiada persetujuan telah dicapai yang boleh menyediakan sebarang asas bagi mana-mana proses timbang tara yang dikatakan itu.
“… dan langkah memulakan proses timbang tara komersial mengenai perkara yang menyentuh isu kedaulatan adalah sesuatu yang tidak jujur dan adalah penyalahgunaan proses timbang tara komersial yang jelas di peringkat antarabangsa,” menurut kenyataan itu.
Sekretariat itu juga menyebut Malaysia komited dalam melindungi kedaulatannya dan menegakkan proses timbang tara di peringkat antarabangsa serta berhasrat untuk mendedahkan percubaan kotor kumpulan Sulu bagi menguatkuasakan award palsu yang terbatal dan tidak sah itu.
“Ini adalah satu percubaan untuk memeras ugut sebuah negara berdaulat dan kewujudan berterusan award palsu itu telah mencemar reputasi sistem timbang tara yang dihormati di peringkat global,” katanya.
Menurut kenyataan itu, Malaysia mengutuk percubaan untuk memutarbelitkan kedaulatan undang-undang, tidak mengiktiraf kesahihan award yang kononnya diperoleh melalui proses timbang tara dan sedang memulakan litigasi di seluruh Eropah bagi memastikan penipuan ini didedahkan serta award berkenaan dibatalkan.
Pada 28 Februari 2022, Dr Gonzalo Stampa, penimbang tara antarabangsa yang berpusat di Madrid, Sepanyol dikatakan telah memberikan award itu kepada kumpulan Sulu manakala pada 14 Mac lepas, Mahkamah Rayuan Paris mengekalkan perintah penggantungan terhadap penguatkuasaan award tersebut yang diperoleh pihak Malaysia di Perancis.
Oleh itu, perintah penggantungan yang diperoleh Malaysia pada 12 Julai 2022 berhubung penguatkuasaan award tersebut adalah kekal.


Kerajaan pertimbang benarkan restoran, kedai makan untuk beroperasi hingga tengah malam

Restoran dan kedai makanan di seluruh negara bakal dibenarkan beroperasi dari 6 pagi hingga 12 malam tanpa mengambil kira fasa Pelan Pemulihan Negara (PPN), kata Menteri Pertahanan Hishammuddin Hussein hari ini.Kebenaran itu juga turut melibatkan stesen minyak dan kedai serbaneka dengan pengecualian di kawasan dikenakan perintah kawalan pergerakan diperketatkan, katanya.Beliau turut menambah keputusan itu akan disyor untuk diputuskan kepada Jawatankuasa Khas Pengurusan Pandemik Covid-19 yang dipengerusikan Perdana Menteri Ismail Sabri Yaakob esok.“Saya harap semua tahu kita bukan sahaja serius tetapi kita juga bertanggungjawab untuk memastikan apabila kita buat kelonggaran, kita lakukannya dalam keadaan selamat dan bertanggungjawab,” katanya dalam sidang media di bangunan Parlimen hari ini.Hishammuddin berkata rakyat perlu memberi masa kepada kerajaan dalam membuat keputusan berhubung perkara itu.Beliau berkata buat masa ini, kerajaan telah memberikan kelonggaran berkaitan rentas negeri seperti projek rintis gelembung pelancongan Langkawi dan pasangan jarak jauh yang telah lengkap vaksinasi.Katanya, kerajaan juga turut menumpukan isu penambahbaikan prosedur operasi standard (SOP) dengan usaha mempermudah 181 SOP kepada 10 sahaja agar berjalan dengan baik sekali gus memberi keyakinan ia dapat diselesaikan seperti dirancang pada permulaan Oktober.“Menuju fasa endemik, lebih banyak kelonggaran akan diberikan kepada rakyat. Saya berharap rakyat tidak leka sebaliknya kekal berdisiplin dalam mengamalkan SOP (prosedur operasi standard) serta mematuhi garis panduan yang ditetapkan,” katanya.


Jerman tersingkir dalam saingan Piala Dunia

Bekas juara dunia Jerman tersingkir di peringkat kumpulan Piala Dunia FIFA 2022 meskipun menang ke atas Costa Rica 4-2 pada Khamis di Stadium Al Bayt, Qatar.
Juara 2014 itu terpaksa meninggalkan pentas Piala Dunia selepas tersingkir hanya dengan perbezaan jaringan, lapor Agensi Anadolu.
Jerman menduduki tempat ketiga dalam Kumpulan E dengan memperoleh empat mata, kurang satu berbanding Sepanyol.
Dalam perlawanan bertemu Costa Rica, Jerman mendahului seawal minit ke-10 menerusi tandukan Serge Gnabry menewaskan penjaga gol Keylor Navas.
Pada minit ke-58 Costa Rica menyamakan kedudukan apabila Yeltsin Tejeda membolosi gol lawan dan menewaskan penjaga gawang Manuel Neuer.
Costa Rica mendahului pada minit ke-70 apabila Juan Pablo Vargas menjaringkan gol hasil rembatan dari jarak dekat.
Kedudukan itu tidak bertahan lama apabila pemain Jerman Kai Havertz berjaya menyamakan  kedudukan 2-2 beberapa minit kemudian.
Jerman terus mengasak dan berhasil membuahkan jaringan pada minit ke-85 hasil tendangan Havertz Berjaya sebelum penyerang Niclas Fullkrug menyumbat gol keempat.
Aksi cemerlang Jerman gagal membawa pasukan itu ke pusingan seterusnya dan kekecewaan yang sama pernah dialami pada kejohanan Piala Dunia 2018 di Rusia.


Kuasa bank untuk ‘mencipta wang’ harus dihapuskan

Seorang bekas jurubank menyeru agar hak mencipta wang diberikan kepada kerajaan dan diletakkan di bawah kuasa Parlimen, sekali gus mengambil kuasa mencipta wang yang diberikan kepada bank-bank.
Muhammad Zahid Abdul Aziz dari Movement for Monetary Justice (MMJ) berkata, ketika ini bank-bank mempunyai kuasa mencipta kredit di bawah syarat-syarat yang ditetapkan Bank Negara Malaysia (BNM).
Berdasarkan syarat BNM, katanya pinjaman yang boleh diberikan tidak boleh melebihi 80% jumlah deposit dalam bank-bank tersebut.
Namun sistem itu membenarkan bank mencipta deposit dari atas angin untuk memberi pinjaman lebih daripada deposit tunai sebenar.
Menurutnya, fenomena ini disahkan oleh Bank of England dan Bank Pusat Eropah.
"Secara tidak sedar, kita melantik bank-bank sebagai pencipta wang.
“Di Malaysia, 95% daripada jumlah wang dicipta oleh bank swasta, hanya 5% sahaja yang dicipta oleh kerajaan," katanya kepada MalaysiaNow.
Wang yang dicipta oleh bank adalah dalam bentuk angka-angka dalam akaun bank, manakala wang yang dicipta oleh kerajaan dalam jenis wang kertas dan syiling.
Berdasarkan statistik, Zahid berkata 65% daripada pinjaman bank diberikan kepada sektor persendirian seperti pinjaman peribadi, kad kredit dan pinjaman perumahan.
Hanya 35% diberikan kepada ekonomi sebenar.
Situasi tersebut menjeremuskan negara dalam inflasi am yang boleh dielakkan kerana duit baru dicipta tanpa pengeluaran atau barangan baru, dan juga inflasi gelembung dalam sektor perumahan.
"Duit yang pergi ke sektor ekonomi sebenar, kebanyakannya pula pergi ke syarikat-syarikat besar kerana bank takutkan risiko jika memberi pinjaman kepada syarikat kecil.
“Malangnya, semua terlibat menerima pemikiran menjijikkan risiko ini walhal mengikut kaedah fiqah Islam,  al-Ghunm bi al-Ghurm  jelas menyatakan tiada keuntungan kepada orang Islam melainkan sanggup menghadapi risiko," katanya.
Sebagai rekod, sektor perniagaan kecil dan sederhana (IKS) yang menghasilkan 70% pekerjaan negara.
IKS juga menyumbang kira-kira 40% kepada keluaran dalam negara kasar (KDNK).
Namun dengan sistem sedia ada, IKS hanya menerima kira-kira 16% wang yang diberikan oleh bank.
Bank komersial pada asalnya menyimpan emas daripada orang ramai dan menghasilkan “promissory notes” sebagai bukti simpanan para pendeposit mereka.
Namun setelah beberapa lama, pihak bank menghasilkan promissory notes tanpa menambah jumlah emas dalam simpanan mereka.
Ini kerana pihak bank mendapati emas fizikal jarang dikeluarkan oleh pendeposit.
Demikian sejarah bagaimana bank-bank mendapat hak mencipta kredit tanpa menerima deposit wang tambahan, menurut Ahmed Razman Abdul Latiff dari Putra Business School.
Katanya, nisbah Keperluan Rizab Berkanun (SSR) diturunkan oleh BNM semasa pandemik lalu meningkatkan kecairan sekaligus menyumbang kepada keadaan inflasi hari ini.
Zahid yang berpengalaman lebih 30 tahun dalam kewangan Islam itu berkata, menerusi suatu cara baru,yang turut dicadangkan oleh semua semua pihak reformis monetari dalam dunia, kerajaan boleh mewujudkan sebuah badan berkuasa monetari pusat (central monetary authority) untuk mencipta wang.
Badan ini katanya wajar diletakkan di bawah Parlimen.
"Selepas diluluskan Parlimen, wang boleh diberikan kepada sebuah entiti baru, iaitu Bank Pelaburan Negara (State Investment Bank) yang mana duit itu boleh dihalakan sepenuhnya kepada ekonomi sebenar," tambahnya.
Tindakan ini akan meningkatkan output ekonomi, menghapuskan pengangguran graduan dan anak muda, meningkatkan gaji permulaan mereka, mengurangkan kadar inflasi am, menurunkan harga rumah, menguncupkan jurang miskin kaya dan memperkukuhkan ringgit.
Dengan meletakkan kuasa mencipta kredit di bawah Parlimen dan kerajaan, Zahid berkata keuntungan bank sebanyak RM34 bilion setahun dapat ditarik dan menjadi milik kerajaan untuk dibelanjakan kepada rakyat.
"Kerajaan sekarang pun boleh cipta wang, tapi ia memilih untuk meminjam daripada bank dan bayar RM34 bilion setahun bunga kepada bank," katanya yang baru-baru ini menerbitkan buku berjudul Confessions of an Islamic Banker.
Katanya, mengambil alih hak ciptaan wang dari bank akan menghasilkan lebih kurang RM64 bilion setahun pendapatan kepada kerajaan yang boleh dibelanja untuk pendapatan asas (basic income) kepada golongan B40, pendidikan percuma hingga ke universiti untuk semua rakyat Malaysia, dan kemungkinan mengurang atau menghapus beban cukai pendapatan dari golongan rendah dan pertengahan.
Mengenai bank-bank sekarang, Zahid berkata mereka boleh menjadi satu daripada dua jenis bank iaitu bank pembayaran yang mengurus sistem pembayaran negara tanpa terlibat dalam pinjaman atau pembiayaan, dan bank pelaburan yang menerima wang pelaburan dari pelanggan tanpa boleh mengendali akaun semasa.
Sementara itu, Razman, mengesahkan bank-bank sekarang masih boleh beroperasi walaupun tiada hak untuk mencipta kredit.
"Hanya kuasa menghasilkan wang sahaja terletak pada satu badan, manakala operasinya boleh dikendalikan bank-bank komersial.
“Mereka masih boleh menjana pendapatan menerusi caj transaksi dan pelaburan," katanya.


Fahmi minta SPRM pantau pegawainya, elak berlaku penyelewengan

Menteri Komunikasi dan Digital Fahmi Fadzil meminta Suruhanjaya Pencegahan Rasuah Malaysia (SPRM) untuk membuat semakan dan pemantauan berterusan ke atas semua pegawai di pejabat beliau dalam usaha mengelak berlaku sebarang penyelewengan.
Menyatakan keterbukaan itu, Fahmi berkata badan penguat kuasa khususnya SPRM bebas bertindak dalam melaksanakan tugas.
“Saya meminta SPRM (buat) semakan ke atas semua pegawai saya untuk pastikan tidak berlaku kecurangan. Sekiranya ada yang diambil tindakan (oleh SPRM), kita juga akan ambil tindakan.
"Setakat ini tiada siasatan dan tidak berlaku apa-apa perkara tidak diingini,” katanya kepada pemberita selepas menyampaikan Anugerah Perkhidmatan Cemerlang (APC) Kementerian Komunikasi dan Digital (KKD) tahun 2022 di Putrajaya hari ini.
Sebelum ini, saluran Telegram Edisi Siasat mendakwa Fahmi dan Menteri Sumber Asli Alam Sekitar dan Perubahan Iklim Nik Nazmi Nik Ahmad telah memecat pegawai masing-masing kerana dipanggil SPRM untuk membantu siasatan rasuah.
Pada Sabtu lepas (13 Mei), Fahmi dan Nik Nazmi menafikan dakwaan pegawai mereka sedang disiasat SPRM selain menyifatkan dakwaan itu adalah palsu dan fitnah yang jahat terhadap kedua-dua kementerian itu.
Mengenai dakwaan itu, Fahmi berkata tohmahan bersifat jahat itu sememangnya mencalar imej beliau serta pejabat menteri dan fitnah sedemikian perlu ditangkis dengan pihak yang memfitnah diheret ke muka pengadilan.